मिसिर पुराण: May 2009\nभोजपुरी को 8वीं अनुसूची में लाने की कवायद\nMay 24, 10:32 pm दैनिक जागरण\nनई दिल्ली [जागरण संवाददाता]। बीस करोड़ लोगों की भाषा भोजपुरी को संविधान की आठवीं अनुसूची में शामिल करने की कोशिशतेज हो गई है। पूर्वाचल के सांसदों ने पार्टी लाइन से हटकर इसके लिए संकल्प लिया है। साथ ही लोकसभा सत्र में बिल पेश करने का भीऐलान किया गया है।\nदिल्ली में रविवार को प्रदेश भोजपुरी समाज द्वारा आयोजित समारोह में दो दर्जन सांसदों ने यह ऐलान किया। सांसदों ने कहा कि बीसकरोड़ लोगों की मुख्य भाषा भोजपुरी बन चुकी है। देश ही नहीं, दुनियाभर में भोजपुरी की अलग पहचान है। लेकिन देश में उसे कोईदर्जा नहीं मिल सका है। यह अफसोस की बात है। अब भोजपुरी व पूर्वाचल के सांसद खामोश नहीं बैठेंगे। वे लोकसभा सत्र में इसके लिएबिल पेश करेंगे।\nभोजपुरी समाज के अध्यक्ष अजीत दुबे कहा कि समाज के प्रयास से दिल्ली सरकार ने छठ सहित अन्य त्योहारों पर छुट्टी की। साथ हीदिल्ली में मैथिली-भोजपुरी अकादमी की स्थापना कराई गई।\nPosted by ShashiRanjan Mishra at 11:54 PM\nपुरनका भोजपुरी गीत सुनी भा डाउनलोड करीं\nभोजपुरी संगीत के सफर में अनेकन ऐसन गीत आइल जवन अबहियों सुनला पर मन के हिलकोर देवेला | पुरनका गीत http://www.youtube.com/ पर उपलब्ध बा | कुछ गीत दोसर वेबसाइट पर भी बा | निचे दुगो गीतन केलिंक दे रहल बानी | डाउनलोड करीं आ सुनी |\n१- बलम परदेशिया\nगायक- मोo रफी, आशा भोंशले\nगीत- "गोरकि पतरकी रे..."(128 KPS/44KHz)\n२- धरती मैया\nगायक- मोo रफी\nगीत- "जल्दी जल्दी चल रे कहरा.."(128 KPS/44KHz)\nPosted by ShashiRanjan Mishra at 10:17 PM\nभोजपुरी गीत-संगीत के पतन\nभोजपुरी गीतन के गिरत स्तर चिंतनीय विषय बा | भाषा के मिठास आज के फूहड़पन में बिला रहल बा | बाज़ार में भेड़चाल खूब बा , नयका साज़ आ टेक्नोलॉजी के युग में गीतकार आ संगीतकार आपन विधा भुला गइल बाड़न जा |\nभोजपुरिया सिनेमा के आपन स्वर्णिम इतिहास रहे | इ बोली के मिठास आ दर्शक वर्ग के पसंद के मान इ रहे कि दक्षिण भारत के निर्माता लोग भी एह ओरे नजर दौडावत रहे लोग | उ जमाना में गीत के बोल पर ज्यादे धयान दियात रहे, जेह से भाषा के मिठास कभी न गड़बड़ात रहे | आ सबसे बड़ बात ओह घड़ी के रहे कि गवनिहार लोग भी भोजपुरी भाषी ना होते हुए भी, एकर मिठास में अइसन घुल जात रहन कि फरक कईल मुश्किल रहे |\nसिनेमा जगत में दक्षिण भारत के वर्चस्व रहल बा, फिर भी दोसर भाषा के गवैया जैसे मो. रफी, तलत महमूद, मुकेश, उषा मंगेशकर, लता मंगेशकर जइसन ना जाने केतना लोग भोजपुरी के मिठास पवलस लोग |\nनवका पीढी के लोग हिंदी आ अंग्रेजी के सिनेमा खूब पसंद करेले, आ नवका बाजा आ गीत के खूब चाहेले | अब बाज़ार में गिरत साख बचावे खातिर सिनेमाकार लोग फूहड़पन पर उतर गइल बाडन | गीत लिखेवाला, गावेवाला भा सुनेवाला के अइसन फौज तइयार भइल कि अश्लीलता के सब बांध तुड़ दियाइल | सस्ता आ बाजारू गाना के कारण भोजपुरी बहुत अपमानित हो रहल बा | नयका गाना चाहे फ़िल्मी होखे भा लोकगीत, आपन परिवार के साथ ना सुनल जा सके | कानफाडू आवाज में जब कवनो गवनिहार गावे ले ता बुझाला जैसे केहू छाती पर आरी चलावता | आह रे भोजपुरी, तोहर इ दशा... भाषा सभ्य समाज के ऐनक हा, बाकि भोजपुरी पे ता बिपत पड़ गइल बा, तनी बोल के देखीं नयका पीढी संग, गवांर कहा जाइब |\n८० के दसक तक आवत-आवत भोजपुरी सिनेमा के बाज़ार उठे लागल | भिखारी ठाकुर के बिदेशिया आ बेटी बचवा के गीत के मिठास अबहियों पुरनका लोग के कान में गूँज जाला | अभी भी पुरान लोग आ बढ़िया संगीत सुनेवाला लोग के कान में बिदेशिया के गीत "हंसी-हंसी पनवा..." भा "जोगन बन जाइब..." गूंजेला | तलत महमूद के गावल - " लागी नाही छूटे रामा.." के मिठास होखे, चाहे मो. रफी के गावल- "सोनवा के पिंजरा..." भा "चढ़ते फगुनवा.." , सुनला प बुझाला जैसे केहू कान में मिश्री घोलत होखे |\nएक देने इ मधुर संगीत बा, आ दोसरका ओरे नयका गवनीहारन के गीत... फैसला कईल आसन बा |\nआपन भाषा के विकास आउर फ़िर से वोही सम्मान दिलावे खातिर इ गोहार बा... अश्लीलता से भाषा के मुक्त करीं |\nPosted by ShashiRanjan Mishra at 10:39 PM


छहजने के उमिर कैद के सजा मिलल – टटका खबर\nराजू सिंह उर्फ चुन्नू सिहं के हत्या का मामिला में बक्सर के एडीजे अदालत छह गो अपराधियन के उमिर कैद के सजा सुना दिहलसि. एह लोग पर पाँच पाँच हजार रुपिया के जुरमानो लगावल गइल बा. जुर्माना ना दिहला पर एक साल अउरी सजा भुगते पड़ी.\nसाल २००४ में दीवान के बड़का गाँव के राजू सिंह उर्फ चुन्नू सिंह के हत्या ई लोग कर दिहले रहुवे.


Bindash News || ख़्वाब सब सपना होई जइहें, मुख्यमंत्री अब नाहीं अइहें..\nBindash News / 18-10-2019 / 1335\nअब मुख्यमंत्री के भी कोई मना कर सकेला का..?\nहम आशुतोष रंजन\nरउआ सभे ई जानत बानी की आपन राज्य झारखंड के मुख्यमंत्री रघुवर दास जन आशीर्वाद यात्रा ले के पूरे राज्य में घूमे निकलल बाड़े,संथाल घुमले,कोल्हान घुमत बाड़े आउ अब पलामू के यात्रा पर आवे के रहे लेकिन अब अचानक का भइल आयीं बतावत बानी।\nमुख्यमंत्री अब नाहीं अइहें:- ख़्वाब अब सपना बन जइहें,काहे की मुख्यमंत्री अब नाहीं अइहें", जी हम ठीके कहत बानी,रउआ हम बतायीं की आवे वाला बीस तारीख़ के मुख्यमंत्री रघुवर दास के आपन जिला गढ़वा के बंशीधर अनुमंडल में आवे के रहे जहां उनकरा के जनसभा के संबोधित करे के रहे,एने पार्टी के सब नेता लोगन सभवा के तईयारी में लागल रहले,लोग बहुते बढ़ बढ़ ख़्वाब देखले रहले,लेकिन उनका लोगन के सब ख़्वाब त दिन में देखे जाए वाला उ सपना हो गइल जवन कबहुं पूरा ना होखेला,काहे की अचनके में खबर मिलल की अब मुख्यमंत्री गढ़वा नाहीं अइहें,इहे जनकरिया मिलला के बादे हम कहनी की ख़्वाब सब सपना बन जइहें,मुख्यमंत्री अब नाहीं अइहें।\nमुख्यमंत्री के कोई मना कर सकेला का:- अइसनो हो सकेला का,मुख्यमंत्री के कोई मना कर सकेला का.?,ई हम ठीके पूछत बानी,काहे की जवन समय से उनका नाहीं आवे के जनकरिया भइल बा उहे समय से बहुते चर्चा होत बा,कुछ लोग कहत बाड़े की पार्टी भाजपा के एगो नेता मुख्यमंत्री के प्रोग्राम ले ले रहलन हा आउ साथे साथे बहुते जोर शोर से तैयरियो करत रहले हा,लेकिन एगो नेता आउ बाड़े जेकरा बारे में आपन सूत्र लोग बतावत बाड़े की उ शुरुआते से लागल रहले की कइसहूं मुख्यमंत्री मत आवे पारें,आउ भइल भी उहे की मुख्यमंत्री नाहीं अइहें,लेकिन एहिजा हम एक बात जरूर कहम की केहू के चाहे आउ मना करे से मुख्यमंत्री प्रोग्राम कैंसिल कर देले ई हम चाहे केहू नाहीं मानीं काहे की आपन मुख्यमंत्री के बहुते संवेदनशील और दूरी तक सोचे वाला बतावल जाला,बात सब बड़ूए लेकिन सौ बात के एक बात बा कि आखिर हउ कवन करनवा कईले मनवा में घर की नाहीं अइहें रघुवर।\nTotal view 1335


मुसलमान नइखन चाहत कि तीन तलाक का खिलाफ कानून बने – टटका खबर\nमुसलमान नइखन चाहत कि तीन तलाक का खिलाफ कानून बने\nपटना 15 अप्रैल (वार्ता). इमारत-ए-शरिया का ओर से अतवार का दिने बोलावल गइल “दीन बचाओ, देश बचाओ” सम्मेलन में मुस्लिम नेता लोग एक चुर से नरेन्द्र मोदी सरकार से तीन तलाक बिल वापस लेबै के मांग कइल आ कहलसि लोग कि मुसलमानन के डरवावे के कोशिश बंद करे के कदम उठावे सरकार. आरोप लगावल लोग कि पिछला कुछ बरीस से शरीयत में दखल देबे के कोशिश हो रहल बा.\nइमारत-ए-शरिया बिहार,ओडिशा आ झारखंड के अमीर-ए-शरीयत हजरत मौलाना सैयद मोहम्मद वली रहमानी पटना के गांधी मैदान में लाखों मुसलमानन के भीड़ का सोझा कहलें कि मुस्लिम मजहब आ शरीयत से खिलवाड़ कइल जा रहल बा आ इस्लामिक संस्कृति अउर कुरानी शिक्षा के निशाना बनावल जा रहल बा. कहल गइल कि महिला सुरक्षा के नाम पर सरकार तीन तलाक बिल ले आ के शरीयत में दखल देबे के नया दरवाजा खोल दिहले बिया.\nएह लोग के कहना रहल कि भीड़ के हिंसा आ कुछ बेलगाम नेता लोग का बयान के जरिये देश के मुसलमानन में डर पैदा करे के कोशिश कइल जा रहल बा. केन्द्र सरकार नफरत आ डर के माहौल खतम करे आ समाज में समानता कायम करे के कोशिश करे ना त देश के एकता आ अखंडता खतरा में पड़ जाई.\nTags: इमारत-ए-शरिया, तीन तलाक बिल, मुसलमान\n«« बिहार विधान परिषद के चुनाव करावे के जरुरत ना पड़ी\nयूपीए के हिन्दू आतंकवाद के जुमला बेकार हो गइल »»


मेहरारू चाही मिल्की व्हाईट कि डबिंग पूरा भइल | Anjoria's Weblog\nमेहरारू चाही मिल्की व्हाईट कि डबिंग पूरा भइल\nPosted on फ़रवरी 29, 2012 by Anjoria\nजल्दिये रिलीज होखे जात भोजपुरी फिलिम “मेहरारू चाही मिल्की व्हाईट” के आपन आपन डबिंग उगत सितारा प्रियेश सिन्हा आ स्टार अदकारा रानी चटर्जी पूरा कर लिहल लोग. महुआ टीवी के शो “भौजी नं० १” के देवर के रूप में चर्चित प्रवेश एह फिलिम से सिनेमा के रुपहला परदा पर नजर आवे वाला बाड़न. एह फिलिम में प्रियेश अपना अदाकारी से आपन दमदार मौजूदगी देखावे खातिर कमर कस लिहले बाड़न.\nफिल्म के निर्माता मनोहर एस.झा के कहना बा कि ई फिल्म भोजपुरी सिनेमा के अलगा छबि त बनइबे करी प्रियेश सिन्हा का रूप में एगो कुशल अभिनेतो से परिचय करी. कहलन कि प्रियेश के अदाकारी काबिले तारीफ बा आ हर सीन के ऊ बहुते सहजता से कर देखवले बाड़न.\nप्रियेश सिन्हा कहलन कि ऊ त बस आपन काम ईमानदारी से कइले बाड़न जेहसे कि दर्शक उनुका से नाराज मत होखसु. इहो कोशिश रहल कि हमेशा स्वस्थ मनोरंजन के ध्यान राखल जावॆ भोजपुरी सिनेमा का मौजूदा इमेज का चलते मेहरारू सिनेमाहॉल का तरफ आइले छोड़ दिहले बाड़ी. हमार सोच बा कि एह फिल्म से ओह लोग के खुशी मिली आ ऊ लोग वापिस आई भोजपुरी सिनेमा देखे.\nप्रियेश सिन्हा एकरा अलावे निर्माता अवध किशोर के ” प्यार भईल परदेशी से” फिलिमो के शूटिंग बिहार के अनेके खूबसूरत लोकेशन पर करा चुकल बाड़न.\n( अपना न्यूज के रपट से)\nThis entry was posted in इण्डस्ट्री न्यूज, कलाकार and tagged प्रियेश सिन्हा, मेहरारू चाही मिल्की व्हाईट by Anjoria. Bookmark the permalink.


दयाल निहलानी के पहिलकी भोजपुरी फिल्म "छपरा के प्रेम कहानी" – Anjoria\nअन्धायुद्ध, गेम्बलर, करम योद्धा जइसन हिंदी फिलिमन के निर्माता आ श्याम बेनेगल के सहयोगी दयाल निहलानी भोजपुरी फिल्म इंडस्ट्रीज़ में डेग राख दिहले बाड़ें. दयाल निहलानी के पहिला फिल्म “छपरा के प्रेम कहानी” जल्दिए रिलीज ला तइयार हो जाई. अबहीं एकर शूटिंग पूरा कर के पोस्ट प्रोडक्शन के काम चलत बा.\n“छपरा की प्रेम कहानी” में रवि किशन आ दक्षिण भारतीय अभिनेत्री मधु शर्मा के मुख्य जोड़ी बा, आ बीच में टाँग फंसावे वाला खलनायक बनल बाड़ें भोजपुरी में नया बाकिर दमदार खलनायक राजन मोदी. बाकी कलाकारन में बृजेश त्रिपाठी, राजेश जयसवाल, मेहनाज़, सीमा सिंह, सुरेश शर्मा आ नवोदित अपूर्व रतन बाड़ें,\nनिर्माता राजेश जयसवाल, सह निर्माता तनूजा मोदी, लेखक एस.के.चौहान, आ संगीत निर्देशक ओंकार हउवें.\nरवि किशन के कहना बा कि दयाल निहलानी जइसन निर्देशकोन के सिनेमा भोजपुरी से जुड़ला पर एकरा स्तर में सुधार होखी.


भारत में शिक्षा - विकिपीडिया\nभारत में साक्षरता में बढ़ती\nभारत में शिक्षा सरकारी आ प्राइवेट दुनों तरह के बिद्यालय आ संस्थान सभ द्वारा उपलब्ध करावल जाले, जहाँ नियामक आ फंडिंग करे वाला के रूप में केंद्र सरकार, राज्य सरकार आ लोकल स्वशासन तीनों के भूमिका बा। भारतीय संबिधान के प्राबिधान के अनुसार भारत में सुरुआती शिक्षा पावे के मौलिक अधिकार घोषित कइल गइल बा आ6से 14 साल के उमिर के बच्चन सभ के मुफ्त में आ अनिवार्य शिक्षा के बिधान बाटे। सरकारी आ प्राइवेट संस्था सभ के बिचा में 7:5 के अनुपात बा।\nआजादी के बाद से भारत में शिक्षा के क्षेत्र में लगातार प्रगति देखे में आइल बा आ प्राइमरी शिक्षा में नाँवलिखाई अनुपात (एनरोलमेंट रेशियो) अउरी साक्षरता में बेहतरी भइल बा आ साल 2011 के आँकड़ा में ई देखल गइल की 7–10 उमिर बर्ग में तीन-चउथाई हिस्सा शिक्षा ले पहुँच बना चुकल बा। हालाँकि, भारत में सुरुआती शिक्षा के बाद पढ़ाई छोड़े के अनुपात अभिन भी ढेर बा आ भारत के अपना बिसाल जनसंख्या के संसाधन में बदले खाती शिक्षा के क्षेत्र में अभिन भी काफी काम करे के बचल बा।\nशिक्षा के सालाना स्थिति के रपट में साल 2012 में बतावल गइल की देहातन में 6-14 साल के उमिर बर्ग में 96.5% लइकन के नाँवलिखाई अनुपात पहुँच चुकल बा। हालाँकि, आँकड़ा सभ सुरुआती शिक्षा के क्षेत्र में लगभग पूरा जनसंख्या ले पहुँच बता रहल बाने, शिक्षा के क्वालिटी पर सावालिया निशान भी लागल बा, खासतौर से सरकारी इस्कूल सभ में शिक्षा के गुणवता पर सावल उठावल गइल बा। सुरुआती शिक्षा के मामिला में प्राइवेट क्षेत्र के हिस्सेदारी बहुत महत्व के बा आ कुछ मात्रा में, आगे के पढ़ाई में भी प्राइवेट सेक्टर के भूमिका बा। एकरे बावजूद उच्च शिक्षा आ रिसर्च के क्षेत्र में ज्यादातर काम सरकारी संस्थान सभ के बा।\n1 इस्कूल आ कॉलेज के सिस्टम\n1.1 सुरुआती शिक्षा\nइस्कूल आ कॉलेज के सिस्टम[संपादन करीं]\nभारत में स्कूली बिद्यार्थी\nभारत में इस्कूल सभ के पढ़ाई 10+2+3 के तरीका से होखे ले। एह में सुरुआती दस साल के भी दू हिस्सा में बाँटल जाला, सबसे सुरुआती4या5साल के पढ़ाई के प्राइमरी (प्राथमिक) आ बाद के6या5साल के माध्यमिक शिक्षा (हाईस्कूल) कहल जाला। माध्यमिक के भी कहीं-कहीं दू हिस्सा में बाँट दिहल जाला, जूनियर हाईस्कूल (पूर्व माध्यमिक) आ हाईस्कूल (माध्यमिक) के रूप में। हाईस्कूल के बाद के दू साल के पढ़ाई के कहीं उच्चतर माध्यमिक आ कही इंटरमीडिएट कहल जाला जे एक तरह से प्री कॉलेज पढ़ाई होला। एकरे बाद3साल के कॉलेज के पढ़ाई (ग्रेजुएशन) होला। एकरे बाद के शिक्षा के उच्च शिक्षा कहल जाला जेह में बिबिध बिसय सभ में मास्टर डिग्री आ रिसर्च सामिल बा।\nसुरुआती शिक्षा[संपादन करीं]\nकॉलेज के ग्रेजुएशन के पढ़ाई आ एकरे बाद के पढ़ाई के उच्च शिक्षा (हायर एजुकेशन) कहल जाला। ज्यादातर बिसय सभ में अइसन कोर्स सभ बैचलर (स्नातक) आ मास्टर (परास्नातक) के डिग्री देवे लें। उच्च शिक्षा ले पहुँच आ एह शिक्षा के गुणवत्ता मामिला में भारत अभिन काफी पीछे बतावल जाला, भारत के कौनों विश्वविद्यालय दुनिया के टॉप विश्वविद्यालय सभ में ना सामिल बा, इहाँ उच्च शिक्षा में नाँव लिखावे वाल बिद्यार्थी सभ के प्रतिशत साल (2013 में) बस 11% रहल जबकि अमेरिका में ई 83% रहे, नैक (NACC) के रपट में बतावल गइल की 90% कालेज आ 70% इन्वर्सिटी सभ के पढ़ाई के स्तर कमजोर बा।\nप्राचीन नालंदा के अवशेष\nपुराना समय में भारत में गुरुकुल में शिक्षा दिहल जाव। यानी पढ़ाई करे वाला बिद्यार्थी लोग गुरु के लगे आश्रम में जा के पढ़ाई करे। कुछ गुरुकुल बहुत बड़े-बड़े शिक्षा संस्थान के रूप ले लिहले रहलें जिनहन के प्राचीन जमाना के विश्वविद्यालय के रूप में भी देखल जाला - जइसे कि तक्षशिला आ नालंदा नियर गुरुकल के प्राचीन विश्वविद्यालय मानल जाला। एह दौर में ब्राह्मण-शिक्षा ब्यवस्था के साथ-साथ बौद्ध शिक्षा के भी महत्व रहल आ दुनों में कुछ अंतर भी रहल।\nभारतीय इतिहास के मध्य जुग में शिक्षा ब्यवस्था के बहुत ब्यवस्थित रूप ना रहि गइल अइसन मानल जाला। सल्तनत काल आ मुग़ल काल में, पुराना समय से चल आ रहल शिक्षा में बदलाव भइल आ एकर स्तर पहिले नियर ना रहि गइल; एह दौर में शिक्षा धर्म आधारित हो गइल आ एकर मकसद इस्लाम के बिस्तार से जुड़ गइल; प्राइमरी शिक्षा मकतब में आ बाद के पढ़ाई मदरसा में होखे लागल। हालाँकि, एकरे साथे-साथ पुराना ब्यवस्था के शिक्षा भी कुछ मात्रा में जारी रहल। दिल्ली, आगरा, जौनपुर आ अजमेर एह दौर में शिक्षा के प्रमुख केंद्र रहलें।\nभारत में प्राथमिक शिक्षा के अंगरेजी सिस्टम के जनमदाता लार्ड मैकाले के मानल जाला। "वुड के डिस्पैच" आ "हंटर कमीशन" के रपट के इहाँ के शिक्षा ब्यवस्था के नया रूप देवे में महत्व वाली भूमिका रहल।\n↑ रेहान फ़ज़ल बीबीसी संवाददाता, दिल्ली. "भारतीय उच्च शिक्षा: 10 तथ्य, सैकड़ों सवाल - BBC News हिंदी". Bbc.com. पहुँचतिथी 2018-01-18.\n↑ Ram Nath Sharma; Rajendra Kumar Sharma (1996). History of Education in India. Atlantic Publishers & Dist. पप. 40–. ISBN 978-81-7156-599-3.\n↑ R. P. Pathak (2007). Education in the Emerging India. Atlantic Publishers & Dist. पप. 39–. ISBN 978-81-269-0741-0.\n↑ Shiva Swarup Sahay (1998). Pracheen Bharat Ka Samajik Aur Arthik Itihas Hindu Samajik Sansthaon Sahit. Motilal Banarsidass Publishe. पप. 224–. ISBN 978-81-208-2364-8.\n↑ N. Jayapalan (2005). History Of Education In India. Atlantic Publishers & Dist. पप. 40–. ISBN 978-81-7156-922-9.\n↑ Hema Letchamanan; Debotri Dhar (14 December 2017). Education in South Asia and the Indian Ocean Islands. Bloomsbury Publishing. पप. 91–. ISBN 978-1-4742-4430-5.\n↑ Hema Letchamanan; Debotri Dhar (14 December 2017). Education in South Asia and the Indian Ocean Islands. Bloomsbury Publishing. पप. 93–. ISBN 978-1-4742-4430-5.\n↑ J.C.Agrawal (2009). Bharat Mein Prathmik Shiksha. Prabhat Prakashan. पप. 24–. ISBN 978-81-85828-78-7.\n"https://bh.wikipedia.org/w/index.php?title=भारत_में_शिक्षा&oldid=671416" से लिहल गइल\nदेस अनुसार शिक्षा\nएह पन्ना पर आखिरी बेर संपादन 24 अप्रैल 2020 के 22:57 बजे भइल रहल।


दुनिया Archives - Bhojpuri Live\nसंसार के सबसे ऊची छोटी एवरेस्ट के चढ़ाई काफी खतरनाक साबित होत हवे अउर बीतल9दिन में 11 पर्वतारोही के मौत हो चुकल बा | एवरेस्ट पर चढ़ाई दुनिया के सबसे कठिन अउर संघर्षपूर्ण काम में से एक हवे एवरेस्ट पर चढले के पहीले प्रयास से लेके अब तक 308 से ज्यादा पर्वतारोही के मौत हो चुकल बा | …\nनेपाल में रविवार सुबह अलग-अलग तीन स्थान पर भईल बम धमाका में4लोगन के मौत हो गईल अउर7से ज्यादा लोग घायल हो गईल बाने | मिलल जानकारी के अनुसार इ बम धमाका सुखेधरा, घट्टेकुलो अउर नगधुंगा इलाका में भईल | बम धमाका के बाद9लोगन के गिरफ्तार कइके पूछताछ जारी बा | धमाका के बाद से …\nश्रीलंका में ईस्टर संडे के आत्मघाती हमले के बाद भड़कल हिंसा रुकले के नाम नाहीं ले रहल बा | सांप्रदायिक हिंसा के लगातार बढ़ला से प्रशासन सोमवार के पूरे देश में कर्फ्यू लगा दिहल गईल बा | कुछ दिनों पहले ईस्टर के मौका पर भईल आत्मघाती हमला में करीब 260 लोग मारल गईल रहले . एक पुलिस प्रवक्ता कहले कि …\nपाक सरकार आतंकवाद पर बड़हन कार्रवाई कईले बा | एह बार पाक सरकार आतंकवादिन के 11 संगठन पर बैन लगउले बा | पुलवामा आतंकी हमला के बाद से भारत समेत कई देश जे तरीका से आतंकवाद पर कार्रवाई के लेके पाकिस्तान पर दवाब बनौले बा ओकरे बाद से इमरान खान सरकार हरकत में आ गईल बा | पाक सरकार ने …\nअमेरिका के प्रतिष्ठित मैगजीन टाइम ने प्रधानमंत्री नरेंद्र मोदी के एक बार फिर से अपने कवर पेज पर जगह दिहले हवे। लेकिन एह बार विवादास्पत रूप बा | टाइम मैगजीन ने सवाल कईले बा कि क्या विश्व के सबसे बड़ा लोकतंत्र एक बार फिर से मोदी सरकार के मौका दी ? टाइम मैगज़ीन के एशिया एडिशन ने लोकसभा चुनाव 2019 …


छपरा जेपी विश्वविद्यालय के शिक्षक आन्दोलित भइले – टटका खबर\nछपरा जेपी विश्वविद्यालय के शिक्षक आन्दोलित भइले\nजेपी विश्चविद्यालय के शिक्षक काल्हु तब आन्दोलित हो गइलें जब कुलपति अपना बाति से मुकर के कहलें कि शिक्षक लोग के प्रोन्नति खातिर स्क्रीनिंग करे के कवनो तिथि तय ना रहे. जबकि उनके दस्तखत से जारी आदेश में १५ जनवरी के तारीख तय कइल गइल रहे. एह चलते पिछला हफ्ता दस दिन से शिक्षक लोग आपन आपन फाइल दुरुस्त करावत रहे. शिक्षक लोग कुलपति के एह फैसला का खिलाफ उनुका कार्यालय का सोझा धरना पर बइठ गइलें.


आवते छाप लिहली अर्चना सिंह – Anjoria\nसिनेमा भोजपुरी में तीन गो फिलिमन से शुरूआत करे वाली अर्चना सिंह आवते साथ फिल्म जगत में सनसनी फैला दिहली. आज उनकर गिनिती भोजपुरी के व्यस्ततम अभिनेत्रियन में होखे लागल बा. बिहार के भभुआ के रहे वाली अर्चना सिंह के ग्लेमर वर्ल्ड में आइल संजोगे रहल. भोजपुरी के पहिलका मनोरंजन चैनल महुआ के हिट सीरियल “स से सरस्वती” में निगेटिव किरदार से अभिनय के क्षेत्र में डेग धरे वाली अर्चना के एक महीना में तीन गो फिलिम रिलीज़ भइल. एहमें रहल निर्देशक ब्रज भूषण के “फूहड़ सनीमा” जवन भोजपुरी के अबले के सबले बोल्ड फिलिम बा. एह फिलिम में अर्चना सिंह के किरदार एगो आम घरेलु लड़िकी के बा जवन एगो साफ़ सुथर फिलिम बनावे वाला निर्देशक के प्रेमिका बाड़ी. ओह निर्देशक के किरदार में बाड़ें बहुमुखी अभिनेता अजय दीक्षित. एह फिलिम में अर्चना के सहज अभिनय सभकर धेयान अपना ओरी खींचलसि. एकरा साथही रिलीज भइल अर्चना के दोसर फिलिम रहल “बड़का छोटका”. निर्देशक पायल कश्यप आ रमेश झा के एह फिलिमो में अर्चना के अभिनय सराहल गइल. एह दुनु फिलिमन का अगिला हफ्ता रिलीज भइल “लक्ष्मण रेखा”. एहमें उनुका साथे रहलन विनय आनंद आ गुंजन पन्त. लक्ष्मण रेखा एह घरी मुंबई में धूम मचवले बिया.\nहाल ही में बिहार से भोजपुरी फिलिम “जान तू जहान तू” के शूटिंग करके मुंबई लवटल अर्चना धारावाहिकन में व्यस्त बाड़ी आ एही महीना एगो बड़हन फिलिम के शूटिंगो करे वाली बाड़ी.


‘भोजपुरी संगम’ के 77वीं ‘बइठकी’ – Anjoria\nजुलाई 17, 2016 गोरखपुर, बइठकी, भोजपुरी संगम\nबीतल 10 जुलाई 2016, अतवार का दिने गोरखपुर के भोजपुरी लिखनिहारन के संस्था ‘भोजपुरी संगम’ के 77वीं ‘बइठकी’ संस्था के संस्थापक रहल स्व. सत्तन जी के मकान पर, खरइया पोखरा, बसारतपुर (मेडिकल रोड पर), गोरखपुर में आयोजित भइल.\nकार्यक्रम क शुरुआत सुधीर श्रीवास्तव के सरस्वती वंदना से शुरु भइल. एकरा बाद उहां के आपन रचना सुनवनी. एकरा बाद राज कुमार सिंह के कविता ‘माटी के करज चुकइह तू’ में राष्ट्र खातिर आपन कृतज्ञता जतावल गइल. कुमार नवनीत के कविता गीत ‘कठकरेजी भइल समईया पल पल बदलत दांव’ में गाँव से शहरन का तरफ होखत पलायन पर चिन्ता जतावल गइल. राम समुझ सांवरा के गीत ‘चल हो सखी बीन लेईं पाकल जमुनिया’ में नारी भावना सहजता से परोसल रहल त बागीश जी के कविता ‘चुवे लगल मँड़ई बरसात हो गइल’ में गाँवन के दुर्दशा देखावल गइल.\nजगदीश खेतान के रचना में मोबाइल के महत्ता बतानल गइल. ओन प्रकाश पाण्डेय आ अवधेश शर्मा नन्द सवैया सुनवनी. अरविन्द अकेला, वीरेन्द्र मिश्र दीपक, राजेश राज, हरिवंश शुक्ल हरीश, सूर्यदेव पाठक, अउर आरडीएन श्रीवास्तवो आपन आपन रचना सुनवनी जा.\nभोजपुरी संगम के संरक्षक आ बइठकी के अध्यक्ष ई. राजेश्वर जी रचनाकारन के मजगर मौजूदगी ला खुशी जतवनी. आभार ज्ञोपन अभिनीत कइनी आ कार्यक्रम के सफल संचालन धर्मेन्द्र त्रिपाठी जी कइलीं.\nसियासत में भाई भतीजावाद


टटका खबर, बियफे, ३ जून – Anjoria\nJun 3, 2010 news in bhojpuri, टटका खबर\nबंगाल के शेरनी बंगाल पर काबिज होखे का राह पर\nपश्चिम बंगाल के नगरपालिका चुनावन में ममता बनर्जी के तृणमूल बहुते बरियार हो के सामने आइल बा. कहल जा रहल बा कि वामफ्रंट के सरकार के दिन अब गिनल चुनल रह गइल बा. ममता के जीत का साथे साथ कांग्रेस उनका से नरम व्यवहार कइल शुरु कर दिहले बिया. कांग्रेस के भ्रम रहे कि ओकरा बिना अकेले पड़ल ममता लेफ्ट के हरा ना पइहें. बाकिर जब पासा उल्टा पड़ल त प्रणव मुखर्जी तुरते आपन गलती मान लिहलें आ ममता के बधाई दे दिहलें. दोसर कदम केन्द्र सरकार उठवलसि जब ऊ ज्ञानेश्वरी एक्सप्रेस दुर्घटना के सीबीआई जाँच करावे के बात मान लिहलसि. ममता एकर माँग कइले रही बाकिर केन्द्र तब तइयार ना रहे.\nगुजरात में भयंकर तूफान के अनेसा\nगुजरात के समुद्र किनारे वाला इलाका से बीसन हजार लोग के सुरक्षित निकाल लिहल गइल बा काहे कि अनेसा बा कि आजु साँझ ले भयंकर तूफान फेट ओहिजा बड़हन बरबादी कर सकेला. कच्छ आ सौराष्ट्र इलाका में तबाही आवे के पूरा अनेसा बा. गुजरात सरकार आपन सगरी कार्यक्रम रद्द कर के अधिकारियन के तूफान पर नजर राखे आ बचाव कार्य में लगावे के निर्देश दिहले बिया.\nबिहार में दू गो नक्सली मुठभेड़ में ढेर\nबिहार का मुंगेर जिला में सीआरपीएफ आ नक्सलियन का बीच मुठभेड़ में दू गो नक्सली मार गिरावल गइलें. मुठभेड़ बघेल जंगल में छापामारी अभियान का दौरान भइल. मराइल नक्सलियन का लगे से एगो राइफल मिलल बा. एह बात के जानकारी आजु सबेरे पटना में डीजीपी नीललमणि दिहलें.\nपुलिस का ढिलाई से सिक्ख विरोधी दंगा के आरोपी छूट गइलें\nरोहतास जिला में साल ८४ के सिक्ख विरोधी दंगा के २७ गो आरोपियन के कोर्ट सोमार के दिने बरी कर दिहलसि काहे कि ओह लोग का खिलाफ कवनो सुबूत ना मिलल. बार बार समन का बावजूद कवन गवाह ना आइल. गवाहन में चार गो पुलिसकर्मीओ शामिल रहले. कोर्ट एह ढिलाई खातिर पुलिस के फटकारो लगवलसि.\nबिहार कांग्रेस में फेर बदल\nबिहार के प्रदेश कांग्रेस अध्यक्ष अनिल शर्मा आ राज्य प्रभारी जगदीश टायटलर के हटा के महबूब अली कैसर के अध्यक्ष आ मुकुल वासनिक के राज्य प्रभारी बनावल गइल बा. कांग्रेस नेतृत्व के आशा बा कि मुस्लिम पिछड़ा वर्ग के एह जोड़ी से पार्टी के फायदा चहुँपी. कांग्रेस बिहार विधानसभा के चुनाव अकेले लड़े के योजना बना रहल बिया.\nरामविलास पासवान राज्यसभा खातिर परचा भरलन\nबिहार में राज्यसभा के पाँच सीट खातिर पांचे गो परचा दाखिल भइला का चलते रामविलास पासवान के चुनाइल तय हो गइल बा. जदयू से दू गो, भाजपा से एगो, राजद से एगो आ लोजपा से एगो परचा भराइल बा. कांग्रेस का तरफ से कवनो परचा दाखिल ना भइला से रामविलास के चुनाव निर्विघ्न हो गइल. विधानपरिषद का चुनावो में बिहार आ यूपी में निर्विरोध चुनाव होखे जा रहल बा काहे कि जतना सीट रहे ओतने परचा भराइल बा.\nवकालत करे खातिर अब इम्तिहान पास करे के होखी\nबार कौन्सिल आफ इण्डिया एह साल से एल एल बी पास कर चुकल लोग के इम्तिहान ले के तय करी कि ऊ लोग वकालत करे लायक बा कि ना. खाली युनिवर्सिटी परीक्षा पास कर लिहल काफी ना रही. बार कौन्सिल के इम्तिहान के खासियत ई रही कि लोग अपना मरजी भर किताब, नोट्स, गाइड वगैरह ले के जा सकेला आ नकल करे के पूरा छूट रही. एही बहाने देखल जाई कि नकल करे के अकल बा कि ना. वइसहू कहल जाला कि किताब रेफर कइला बिना केहू बड़का डाक्टर भा वकील ना बन सके.\nयूपी बोर्ड अब अंगरेजी माध्यम वाला स्कूलो के मान्यता दीहि\nसीबीएसई आ आईसीएसई से मुकाबिला करे का फेर में यूपी बोर्ड तय कइले बा कि अब अंगरेजीओ माध्यम वाला स्कूलन के मान्यता दिहल जाई. पहिले बस हिन्दी माध्यम वाला स्कूलन के मान्यता दिहल जात रहुवे. अब पुरनको स्कूल आपन माध्यम बदल सकेले. एह खातिर माध्यमिक शिक्षा अधिनियम में संशोधन कर दिहल जाई जवना का अध्याय सार में साफ लिखल बा कि खाली हिन्दिये माध्यम वाला स्कूलन के मान्या दिहल जा सकेला.\nसाणन्द से बनल नैनो निकलल शुरु हो गइल\nममता का राजनीति का चलते बंगाल में नैनो के कारखाना ना लाग पावल आ गुजरात चलि गइल, ओहिजा ११०० एकड़ में बनल २००० करोड़ का लागत के कारखाना से पहिलका नैनो काल्हु निकलल. अब नैनो के वेटिंग लिस्ट जल्दिये खतम हो जाई. शुरु में एक लाख कार के बुकिंग करावल गइल रहे जवना में से चालीस हजार नैनो दिहल जा चुकल बा. साणन्द कारखाना से एक साल में अढ़ाई लाख नैनो बनावल जा सकेला.\nखेलसंघ पर केचुली मार के बइठल लोग सरकार पर भारी पड़त बा\nसरकार चहलसि कि खेलसंघन पे चालीस चालीस साल से केंचुली मार के बइठल मठाधीशन से खेलसंघन के मुक्त करा लिहल जाव. बाकिर ऊ लोग अतना आसानी से हटे वाला नइखे. आ ओह लोग का समर्थन में अंतर्राष्ट्रीय ओलम्पिक संघ आ गइल बा जे कहले बा कि सरकार अगर आपन इरादा ना बदललसि त भारत के मान्यता खतम कर दिहल जाई आ ओह हालत में दिल्ली में होखेवाला राष्ट्रकुल खेल के मेजबानिओ छीनल जा सकेला. सरकार के मन मार के ओह लोग के बरदाश्त करे के पड़ी जेकरा चलते खेल में खिलवाड़ हो रहल बा.


पद्मावत (फिलिम) - विकिपीडिया\nपद्मावती हाल में रिलीज होखे वाली, हिंदी भाषा में बनल, एगो भारतीय फिलिम बा जेकर डाइरेक्टर संजय लीला भंसाली बाने। भंसाली आ वायकाम 18 मोशन पिक्चर्स के द्वारा ई फिलिम बनावल जा रहल बाटे। फिलिम में रानी पद्मावती के रूप में मुख्य रोल दीपिका पादुकोण कइले बाड़ी। इनके अलावा फिलिम में मुख्य भूमिका में रणवीर सिंह आ शाहिद कपूर बा लोग।\nवायाकॉम 18 मोशन पिक्चर्स\nरिलीज के तारिख\n1 दिसंबर 2017 (2017-12-01)\nपहिले ई फिलिम 17 नवंबर 2017 के रिलीज होखे वाला रहल बिबाद के चलते अब एकरा रिलीज के तारिख टार के 1 दिसंबर क दिहल गइल बा।\nफिलिम के कहानी पद्मावत में बर्णित कथा के आधार पर बा। कथा के मोताबिक पद्मावती मेवाड़ के राजा रावल रतन सिंह के रानी रहली। 1303 में तुरुक राजा अल्लाउद्दीन खिलजी चित्तौड़ के किला पर घेरा डरलें। कथा में बतावल जाला की ऊ रानी पद्मावती के हासिल करे खातिर ई हमला कइले रहलें।\nदीपिका पादुकोण रानी पद्मावती के रोल में\nरणवीर सिंह अल्लाउद्दीन खिलजी के रोल में\nशाहिद कपूर रावल रतन सिंह के रोल में\nअदिति राव हैदरी कमला देवी के रोल में\nजिम सरभ मालिक काफ़ूर के रोल में\nसाल 2017 के जनवरी महीना में जब एह फिलिम के शूटिंग जयगढ़ के किला में चालू रहल, राजपूत करणी सेना के लोग एह फिलिम के बिरोध में प्रदर्शन कइल आ उनहन लोग के दावा रहे की भंसाली एह में गलत-सलत चीज देखवले बाने। फिलिम के सेट पर उतपात मचावे के कोसिस भी कइल गइल।\n6 मार्च 2017 के इहे संगठन के लोग चित्तौड़गढ़ किला में दोबारा उतपात मचावल आ रानी पद्मिनी के महल के शीशा तूर दिहल। भारतीय पुरातत्व बिभाग के अनुसार ई शीसा सभ लगभग चालिस बरिस पुरान रहलें। 15 मार्च 2017 के नामालुम लोगन के झुंड कोल्हापुर में एकरे शूटिंग पर हमला कइल आ सेट पर आगि लगा दिहल जेकरे कारन बहुत सारा पहिनावा के चीज आ गहना जर गइल।\nफिलिम के गाना सभ के संगीतकार संजय लीला भंसाली बाने आ श्रेया घोषाल के आवाज में गाना के झलक रिलीज हो चुकल बा। घोषाल एह फिलिम के चार गो गाना गवले बाड़ी, एह में दीपिका पादुकोण पर फिल्मावल गइल, राजस्थानी नाच घूमर के साथे गावल गइल गाना भी सामिल बाटे।\n↑ "'Padmavati' makers RUBBISH rumours of increasing budget post 'Baahubali 2' success!". DNA India.2मई 2017. पहुँचतिथी 23 मई 2017.\n↑ "Padmavati And Sanjay Leela Bhansali: The Limits Of Fiction In History".\n↑ "It's official! Sanjay Leela Bhansali's Padmavati to release in 2017". Filmfare. 10 अक्टूबर 2016. पहुँचतिथी 10 अक्टूबर 2016.\n↑ "Padmavati first look: Deepika Padukone cutsadramatic figure; film to release on 1 December". 21 सितंबर 2017. पहुँचतिथी 21 सितंबर 2017.\n↑ 5.0 5.1 "Jim Sarbh learns horse riding for Padmavati; gets to play Parsi in Raju Hirani's film". Bollywood Hungama.7January 2017. पहुँचतिथी 11 February 2017.\n↑ Sanjay Leela Bhansali’s upcoming historical movie ‘Padmavati’ is all set foratrial by fire. Thereel.scroll.in (2017-01-28). Retrieved on 2017-05-29.\n↑ "Sanjay Leela Bhansali's 'Padmavati' shooting stalled by Rajput group in Jaipur". दि टाइम्स ऑफ इंडिया. 27 जनवरी 2017.\n↑ "Karni Sena vandalises Chittorgarh Fort, breaks mirrors in the palace of Rani Padmini". Hindustan Times (English में).6मार्च 2017. पहुँचतिथी2May 2017.\n↑ "Padmavati set in Kolhapur lit up with petrol bombs - Times of India". दि टाइम्स ऑफ इंडिया. पहुँचतिथी 2017-08-24.\n↑ "Shreya Ghoshal records the first song for Padmavati". The Indian Express. 11 July 2016. पहुँचतिथी2December 2016.\n↑ "Padmavati: Shreya Ghoshal records first song for Deepika Padukone-starrer". Hindustan Times. 13 July 2016. पहुँचतिथी2December 2016.\n↑ "Deepika Padukone To Dance Amidst 400 Lamps For A Ghoomar Dance Sequence In SLB's 'Padmavati'". दि टाइम्स ऑफ इंडिया. 28 November 2016. पहुँचतिथी2December 2016.\n↑ "The grandness of Deepika's 'Ghoomar' song in Padmavati will leave you spellbound". Bollywood Hungama. 28 November 2016. पहुँचतिथी2December 2016.\nPadmavati - इंटरनेट मूवी डेटाबेस पर।\nपद्मावती बालीवुड हंगामा पर।\n"https://bh.wikipedia.org/w/index.php?title=पद्मावत_(फिलिम)&oldid=650893" से लिहल गइल\nLast edited on 23 जनवरी 2019, at 12:42\nएह पन्ना पर आखिरी बेर संपादन 23 जनवरी 2019 के 12:42 बजे भइल रहल।


बिग बॉस का घर में जाई छठ के प्रसाद – Anjoria\nनवम्बर 13, 2010 छठ प्रसाद, भोजपुरिया डॉट कॉम, भोजपुरिया वेबसाइट, मनोज तिवारी, सुधीर कुमार\nकहल जाला कि छठ के प्रसाद ग्रहण करे वालन के सगरी मनोकामना पूरे हो जाले. भोजपुरी अभिनेता मनोज तिवारी के छठ प्रेम जगजाहिर बा. पिछले कई बरिसन से मनोज तिवारी छठ का अवसर पर मुंबई के छठ घाटन पर मौजूद रहत आइल बाड़न. बाकिर अबकी बिग बॉस का घर में रहला का चलते उनका ई मौका ना मिल पाई.\nपिछले कई सालन से भोजपुरी के सबले लोकप्रिय वेबसाइट भोजपुरिया डॉट कॉम लगातार भोजपुरी फिल्म अभिनेता मनोज तिवारी आ रवि किशन समेत सैकडों लोगन के प्रसाद भेजत आइल बा आ एह साल जब जब मनोज तिवारी “बिग बॉस” का घर में बाड़न त ओहिजे छठ के प्रसाद भेजल जा रहल बा. एह बारे में जानकारी देत “भोजपुरिया डॉट कॉम” के निदेशक सुधीर कुमार बतवले कि बिग बॉस का आयोजकन से बिग बॉस का घर में प्रसाद भेजे के अनुमति मिल गइल बा.\nसुधीर कुमार आगे बतवले कि मनोज तिवारी आ बिग बॉस का घर में रहत सगरी प्रतिभागियन खातिर छठ के प्रसाद भेजल जाई. शनिचर का दिने छठ पूजा का समापन के तुरते बाद उनकर प्रतिनिधि मुंबई में कार्यक्रम के आयोजकन के छठ के प्रसाद सँउप दीहें जवना के अतवार का दिने बिग बॉस का घर में पहुँचा दिहल जाई. बिग बॉस का घर में कई प्रतिभागी बाड़न जिनका खातिर छठ प्रसाद ग्रहण करने के ई पहिला मौका होखी आ देखल रोमांचक होखी कि ऊ लोग प्रसाद के कवना तरह से लेता. परिणाम चाहे जवने होखे, अतना तय बा कि “छठी मईया” के ई प्रसाद मनोज तिवारी आ बाकी लोगन के भोजपुरिया संस्कृति का बारे में जाने समुझे के एगो मौका जरुर दीहि.\nचलऽ शुरुआत त भइल\n3 thoughts on “बिग बॉस का घर में जाई छठ के प्रसाद”\nनवम्बर 18, 2010 को 5:29 पूर्वाह्न पर\nE bahute sudar lagal ki chhat ke parsadi Big Boss ke ghar bhi ja rahal ba.\nAisan kaila sa hamni ke bhojpuria sanskriti ke ago naya aayam mili aur bhojpuria samaj ke puja ke mahatam se baki vishwa ke log bhi awagat hoyee je ekra bare me naikhe janat.\nनवम्बर 16, 2010 को 5:15 अपराह्न पर\nभाई लोग बिग बास में मनोज के संगे केहू कतनो झगरा करो लेकिन उनकरा सुभाव से सभे केहू प्रभावित हो रहल बा, हम त बेन के माध्यम से सभकरा के अनुरोध करबि कि मनोज भइयवा के समर्थन करे खातिर जरूर कोशिश करि सभे। हम त मनोज बो भउजी के कहबि कि ऊहो मनोज के गलती-सही भुला के उन्हकरा के चिट्ठी भेजसु बिग बास के भर में…..\nएगो आउरी बात बिना कहले रहात नईखे ई डोली भउजी के जलवा कम नइखे लेकिन ठीक ऊलटा…\nऊ त मेहरारू के नाम पर कलंक बाड़ी, अरे भाई ऊनकर हंसी त अइसन बा जइसे आंधी में दुआर के केंवाड़ी धड़धड़ात होखे।\nसीमा परिहार के देख के ईहे लागता कि ऊन्हुकरा संगे बहुते अन्याय भइल बा, ऊ कवनो कोना से डकैत नइखी लागत…हम पेशागत रूप से मनोज आ सीमा से मिलल आ लम्बा बात कइले बानी.. दूनो आदमी विनम्र आ आम आदमी के प्रतीक हउवनि लोग…\nभोजपुरी…आ हिन्दी के छोट समझे वालनि के करारा जवाब देबे खातिर जरूरी बा ई दूनो जन के भरपूर समर्थन कइल जाव….\nMukesh Yadav Said..... कहते हैं:\nनवम्बर 14, 2010 को 7:24 अपराह्न पर\nAre wah, bada niman lagal ki chhati maiya ke parsad sabhe log ke big boss ke ghar me mili. Bhojpuria.com ke badhaie


छठ बहुत पॉवरफुल त्योहार ह – भोजपुरी गायिका अक्षरा सिंह | DPK NEWS\nHome bollywood छठ बहुत पॉवरफुल त्योहार ह – भोजपुरी गायिका अक्षरा सिंह\nभोजपुरी फिल्मन में गायक के नायक बने के परंपरा त खूब बा. मनोज तिवारी से लेकर निरहुआ तक बहुत पुरुष कलाकार लोग मिल जाई. बाकिर पर्दा से निकल के लोगन के बीच उतरले वाली अक्षरा सिंह के मिसाल अलगे बा. फिल्म में काम कइला चमकला के बाद फेर से गायन में उतर के उ ओतने सफल आ मशहूर नजर आवेली. छठ के मौका पर उनकर कई गो गीत हिट भइल बा. छठ के बारे में जब उनकर सोच पूछल गइल त उनका हिसाब से इ बहुत पॉवरफुल आ बहुत पवित्र त्योहार ह.\nएकरा जवाब में अक्षरा सिंह बतावत हई- “अम्मा के मार से बुझाइल.” उ याद करेली – “शायद पांच-छह साल के उमिर रहे. वो घरी शारदा सिंहा के एगो गीत छठ पर बहुत चलल रहे. ओकरा बोल में बिल्ली म्यायूं के जिक्र रहे. गीत सुनला पर इस शब्द बाल बुद्धि के बहुत अच्छा लागे. छठ के मौका पर इहे गीत सुन के खूब हंसत रहनी. खिलखिलात रहनी. एही बीच अम्मा आ गइली आ उनका हांथ में बेलना रहे वही से हमरा पैर में उ खूब मरली. एतना मरिली कि गोड़ सूज गइल.”\nअक्षरा सिंह कहेली कि दरअसल बाति से इ ना बुझाइत कि का गलती रहलि हा. अम्मा के पिटाई से हमेशा खातिर समझि में आ गइल कि छठ बहुत पॉवरफुल त्योहार हा. एगरा में कवनो हंसी मजाक ना हो सकेला. इ पवित्रता के पर्व हा आ कवनो गलती के फल तुरंते मिल जाला. अक्षरा बतावेली कि तब से इ बात के गांठ बंधा गइल कि छठ के पूरा श्रद्धा से मनवावे के बा.\nREAD More... भारत-चीन सीमा पर सेना और BRO की मुश्किलें बढ़ीं, बर्फबारी की वजह से अटका राशन\nPrevious articleभोजपुरी फिल्‍म ‘जय मां विंध्‍यवासिनी’ की शूटिंग पूरी, अब पर्दे पर छाएगी अंजना-अमरीश की जोड़ी\nNext articleकरौली: मातृ शिशु स्वास्थ्य एवं पोषण दिवस पर गर्भवती महिलाओं को दी जानकारी\nदीपिका पादुकोण का पहला ट्वीट हुआ वायरल , ड्रग्स केस में...


Watch जवानी के आड़ा तापी ए राजा - P.K. Bhardwaj - भोजपुरी लोकगीत - Latest Hit SOng 2018 Videos - Dailytube\nजवानी के आड़ा तापी ए राजा - P.K. Bhardwaj - भोजपुरी लोकगीत - Latest Hit SOng 2018\nSinger -P.K. Bhardwaj\nAlbum - जवानी के आड़ा तापी ए राजा\nWatch जवानी के आड़ा तापी ए राजा - P.K. Bhardwaj - भोजपुरी लोकगीत - Latest Hit SOng 2018 With HD Quality.


कियारा आडवानी - विकिपीडिया\n(1992-07-31) 31 जुलाई 1992 (उमिर 29)\n2014– अभीन ले\nआलिया आडवानी (जनम: 31 जुलाइ 1992) जीनकरा कियारा आडवानी नांव से जानल जाला एगो भारतीय फिल्म अभिनेत्री हई जे बॉलीवुड मे काम करेली। हीनकर पहिलका फिलिम फुगली रहे जे 2014 मे आइल रहे। हीनकरा एम॰ एस॰ धोनी: द अनटॉल्ड स्टोरी फिलिम से सफलता मिलल चालू भईल। ई कबिर सिंह आ भरत अने नेनु (तेलुगु) जईसन फिल्मन मे काम कइले बाड़ी।\n2018 मे आइल नेटफ्लिक्स के प्रोग्राम लस्ट स्टोरीज़ से इनकरा बहुते ख्याती भेंटाइल, आ एहिजे से इनकर कैरियर बदलल । ओकरा बाद ई तेलुगु फिल्म भरत अने नेनु (2018) आ कबिर सिंह लेखा फिलिम कइली।\n2.1 हिंदी आ तेलुगु फिल्मन से सुरुआत (2014-2018)\n2.2 2019 से अबही ले\nई जगदीप आडवानी के धीया हई, जे एगो सींधी हिंदू बेआपारी हवन। हीनकर असल नांव आलिया आडवानी हऽ बाकिर फुगली के आवे से पहिले ई आपन नांव कियारा आडवानी धऽ लेली। ई कहली की सलमान खान के कहला पर ई आपन नांव बदल दिहली काहे कि इंडस्ट्री मे पहिले से आलिया भट्ट रही। 2019 मे एगो साक्षातकार मे ई कहली की कियारा नांव अंजाना अंजानी फिलिम मे प्रियंका चोपड़ा के किरदार के इहे नांव रहे जेके देखिके ई आपन नांव कियारा धइली।\nहिंदी आ तेलुगु फिल्मन से सुरुआत (2014-2018)[संपादन करीं]\n2014 मे फुग्ली फिलिम से ई आपन कैरियर चालू कइली। बॉलीवुड हँगामा के तरण आदर्श कहलें की "कियारा आडवानी तोहरा एकदम अंजान लागेली, आ उनका मे सुघरई आ काबिलियत के मिश्रण बा"।\n2018 मे कियारा आडवानी\n2016 मे ई नीरज पांडे के भारतीय क्रिकट टीम के पूर्व कप्तान महेंद्र सिंह धोनी के जिनगी प बनावल फिल्म, एम॰ एस॰ धोनी: द अनटॉल्ड स्टोरी मे काम कइली। एह फिलिम मे सुशांत सिंह राजपूत धोनी के किरदार कइले रहन आ ई उनकर मेहरारू शाक्षी रावत के किरदार कइली। ई 2016 मे सभ से बेसि कमाई करे वला फिल्मन मे से एगो रहे। 2017 मे ई अब्बास मस्तान के फिलिम मशीन मे काम कइली बाकिर ऊ फिलिम बॉक्सऑफिस प ना चलल।\n2018 मे ई नेटफ्लिक्स के बनावल मेहरारू लोग के काम वासना प आधारित फिल्म लस्ट स्टोरीज़ काम कइली आ एहिजे से ओटीटी प्लेटफॉर्म प पर्दापण कइली। एह मे करन जौहर के बनावल अंतिम खंड मे ई एगो नाया बियाहल मेहरारू के किरदार कइली जेकर मरद ओकरा काम सुख ना दे पावत रहे। तेलुगु मे इनकर पहिलका फिलिम भरत अने नेनु रहे, जेकरा मे एगो अइसन लइका के कथा रहे जे आंध्र प्रदेश के मुख्यमंत्री बनि जाता। 2018 मे ई हनी सिंह के गाना "उर्वशी" मे फीचर भइली।\n2019 से अबही ले[संपादन करीं]\nबोयापती श्रीनिवास के तेलुगु एक्शन फिल्म विनय विदेयी रमा, 2019 मे आइल इनकर पहिलका फिलिम रहे।\n↑ "Salman Khan renamed Fugly actress as Kiara Advani". India Today.3June 2014. पहुँचतिथी7August 2018.\n↑ "Kiara Advani shares pic from birthday party but rumoured boyfriend Sidharth Malhotra already posted it yesterday". Hindustan Times (English में). 1 August 2020. पहुँचतिथी 19 October 2020.\n↑ उद्धरण खराबी:Invalid <ref> tag; no text was provided for refs named toi\n↑ Soumitra, Das (4 June 2014). "I have worked very hard for Fugly: Kiara Advani - Times of India". The Times of India. पहुँचतिथी2January 2020.\n↑ Taran Adarsh (13 June 2014). "Movie Review: 'Fugly' (2014)". Bollywood Hungama. पहुँचतिथी 15 June 2014.\n↑ PTI (28 September 2016). "Kiara Advani did screen test for role of MS Dhoni's girlfriend, wife". The Indian Express. पहुँचतिथी2January 2020.\n↑ Bhadani, Priyanka (14 June 2018). "'Lust Stories': Laying bare Indian sexuality, one story atatime". The Week (English में). पहुँचतिथी2January 2020.\n↑ "Ram Charan-Boyapati Srinu's upcoming film is slated foraPongal release". The Times of India. 16 June 2018. पहुँचतिथी7August 2018.\n"https://bh.wikipedia.org/w/index.php?title=कियारा_आडवानी&oldid=694316" से लिहल गइल\n1992 में जनम\nएह पन्ना पर आखिरी बेर संपादन 14 मई 2021 के 13:00 बजे भइल रहल।


Rajendra Prasad had an important role in making Republic India but no film was made till now Bhojpuri - Bhojpuri: राजेन्द्र बाबू गणतंत्र भारत बनावे में सबसे आगे रहलें, लेकिन अब तक ना ही बनल कवनो फिलिम? – News18 हिंदी\nBhojpuri: राजेन्द्र बाबू गणतंत्र भारत बनावे में सबसे आगे रहलें, लेकिन अब तक ना ही बनल कवनो फिलिम?\nभारत एह साल आपन 73वां गणतंत्रता दिवस मनावsता. गणतंत्रा दिवस के ही भारत के आपन संविधान मिलल, भारत गणतंत्र राष्ट्र बनल अउरी इहाँ नियम आ कानून व्यवस्था के राज भइल. रउआ सभे जानत बानी कि भारत के आजादी से लेके एकर संविधान निर्माण में राजेन्द्र बाबू के महत्वपूर्ण योगदान रहल.\nउहाँ के भारत के प्रथम राष्ट्रपति भी बननी. भारत के अधिकांश महान सपूतन पर अलग अलग भाषा में फिल्म बनल आ बनत रहेला बाकिर राजेन्द्र बाबू के एतना महान जीवन-गाथा पर केहू फिल्मकार के ध्यान ना गइल, हैरान करे वाला बात बा.\nगणतंत्र दिवस आ स्वतंत्रता दिवस होखे, देशभक्ति फिल्म देखे के सबसे ढेर मजा एहि दिन आवेला. मन देशभक्ति के जोश अउरी उमंग से भर जाला. हर साल कुछ देशभक्ति भा सामाजिक मुद्दा से जुड़ल फिल्म रिलीज भी होला. एहीसे ई तथ्य पर चर्चा कइल जरूरी बुझात बा कि जवन राजेन्द्र बाबू के बिना एतना महान संविधान के निर्माण अकल्पनीय रहे, जिनका बिना गणतंत्र भारत के परिकल्पना कइल कठिन रहे, ओ आदमी के ऊपर आज ले कवनो भाषा के फिल्म इंडस्ट्री फिल्म बनावे के ना सोचलस, ना एको बायोपिक, ना उनके जीवन के कुछ घटना के लेके कवनो फिल्म.\nहालांकि, भारत सरकार के सूचना एवं प्रसारण मंत्रालय के फिल्म प्रभाग माने फिल्म डिवीजन राजेन्द्र प्रसाद पर एगो फिल्म बनलवे बा, ओकर नाम बा बाबू राजेन्द्र प्रसाद. बाकिर ई फिल्म एक तरह से दस्तावेज बा जवन औपचारिक रूप से बनावल गइल होई साइत. फिल्म प्रभाग के वेबसाईट पर जदि जाएब त रउआ मिली कि 1980 में एगो रंगीन फिल्म बनल जवन 18 मिनट के अवधि के रहे. एह फिल्म के फिल्म प्रभाग के फंड से बनावल गइल अउरी मंजुल प्रभात एकरा के बनवलें. हो सकत बा कि ई फिल्म दूरदर्शन भा ओकर अन्य चैनल पर प्रसारित भी भइल होखे. बाकिर अगर अब रउआ चाहीं कि राजेन्द्र बाबू के ऊपर बनल एह फिल्म के देखीं त रउआ ओ वेबसाईट पर जाके डीवीडी खरीदे के पड़ी. हालांकि फिल्म के बारे में लिखल बा कि उ एगो बायोग्राफी फिल्म ह बाकिर हमरा संशय बा कि 18 मिनट में केहू एतना महान शख्सियत के पूरा जीवन गाथा अउरी उनका जीवन के प्रमुख घटना के प्रेरणादायक बना के नाटकीय चित्रण कइसे कर सकेला. ई अवधि फीचर फिल्म के होखबो ना करेला. हं, शॉर्ट फिल्म कहल जा सकेला.\nखैर, कुल जमा बात ई बा कि सरकारी दस्तावेज के रूप में बनल एह शॉर्ट फिल्म भा डॉक्यूमेंट्री के अलावा राजेन्द्र बाबू पर कवनो फिल्म साइत नइखे बनल जेकरा के फीचर फिल्म कहल जा सके. हाँ, कई गो देशभक्ति फिल्मन में, जहां आजाद भारत के शुरुआती दौर के दृश्य आवेला त राजेन्द्र बाबू के चित्रण जरूर होला. बाकिर एतना प्रेरणादायक जीवन गाथा के ऊपर एगो फीचर फिल्म बने के चाहीं, हम त कहेब कि ओटीटी के एह दौर में एगो सीरीज बन सकेला. रउआ सभ भी राजेन्द्र बाबू के जीवन के नाटकीय किस्सा कहानियन के जरूर सुनले होखब. का रउआ नइखे लागत कि हिन्दी भा भोजपुरी फिल्म लेखक, निर्देशक आ निर्माता के एह पर सोचे के चाहीं.\nभोजपुरी सिनेमा के शुरुआत में भी राजेन्द्र बाबू के भूमिका रहे\nभोजपुरी सिनेमा के जिक्र से एगो बात जुड़ल बा. भोजपुरी सिनेमा के शुरुआत ही राजेन्द्र प्रसाद के प्रेरणा से भइल रहे. बिहार के सिवान के जीरादेई के रहे वाला राजेन्द्र बाबू खाँटी भोजपुरिया भाषी रहनीं. हमरो उहें के जन्मस्थान के निगिचा के पैदाइस ह. हम जब भोजपुरी सिनेमा के जननीं तबे इहो बात पता चलल कि भोजपुरी सिनेमा के पितामह नाजिर हुसैन राजेन्द्र बाबू के प्रेरणा से ही एकर शुरुआत कर पवलें. एक बार कवनो सभा में राजेन्द्र प्रसाद गइल रहलें, उहें नाजिर हुसैन भी आमंत्रित रहलें. ओही जा जब दुनू जाना में परिचय भइल त राजेन्द्र बाबू ई जान के चकित भइलें कि एगो भोजपुरी भाषी हिन्दी सिनेमा के एतना बड़ नाम बा. तब नाजिर हुसैन भारतीय सिनेमा के एगो नामचीन हस्ती रहलें. उनके, विमल रॉय आ देवानंद के तिकड़ी स्क्रीन पर खूब जमे. राजेन्द्र बाबू उनसे चर्चा कइलें कि जब रउआ हिन्दी में एतना प्रभावशाली बानी त भोजपुरी में भी सिनेमा काहें नइखीं बनावत. नाजिर हुसैन पहिले से ही अइसन योजना पर काम करत रहलें. उ तत्कालीन राष्ट्रपति राजेन्द्र बाबू से एकरा बारे में बतवलें. उ बड़ा खुश भइलें अउरी जल्दी से जल्दी एह फिल्म के बनावे के कहलें. उनके प्रेरणा काम आइल आ पहिला फिल्म ‘गंगा मइया तोहे पियरी चढ़इबो’ रिलीज भइल आ भोजपुरी सिनेमा के नींव रख देहलस. राजेन्द्र बाबू तब बहुत बीमार रहलें, उनका खातिर ई फिल्म विशेष रूप से देखावल गइल. साइत इहे उनके जीवन के देखल आखिर फिल्म भी होखे.\nसोचीं, जेकरा प्रेरणा से भोजपुरी सिनेमा शुरू भइल, उनका पर आज ले एगो फिल्म बनावे के तथाकथित भोजपुरिया स्टार लोग भा निर्माता निर्देशक लोग कबो सोचल ले ना. फीचर फिल्म त छोड़ीं, एगो छोट मोट वीडियो बनावे के भी हिम्मत ना जुटावल लोग. तब हिन्दी सिनेमा भा दोसरा भाषा के सिनेमा से का हीरोह रखल जा सकेला. राजेन्द्र बाबू के भारतीय गणतंत्र के निर्माण में योगदान और महान जीवन गाथा के इयाद कइल बिल्कुल जरूरी बा. आ ई आशा भी कइल जरूरी बा कि शायद केहू रचनात्मक आदमी के मन में उनका के श्रद्धांजलि देबे के मन करी, शायद केहू उनका ऊपर फिल्म बनावे के सोची. अब उ अपना अंतरात्मा के सुन के ई सोच लेव, भा हमार आर्टिकल के रूप अपील सुन के.\nFIRST PUBLISHED : January 27, 2022, 17:31 IST


पुरीतत्\t: स्त्री० [सं० पुरी√तन् (विस्तार+क्विप्, तुक] १. हृदय के पास की एक नाड़ी। २. आँत।


लोहा भईया सीपी भट्ट आपन लोहा मनवावत बाड़न – Anjoria\nभोजपुरी सिनेमा के मोजूदा स्वर्णिम काल में हर कलाकार आपन आपन जगह बनावे में लागल बा आ अइसनके एगो हास्य कलाकार हउवें सी॰पी॰भट्ट, जिनका के लोग लोहा भईया का नाम से बेसी जानेला. भोजपुरी सिनेमा में हास्य कलाकार का रुप में सी॰पी॰भट्ट आपन जगह सुरक्षित बना चुकल बाड़े. बिहार आ यूपी में आपन जलवा देखवला का बाद सी॰पी॰भट्ट के फिल्म “भईया के साली ओढ़नियावाली” अब मुंबई में आपन कमाल देखावे जा रहल बा. एह फिल्म में लोहा भईया के अदाकारी के प्रशंसा फिल्म के नायक पवन सिंह तक कइले बाड़न. लोहा भईया के अदाकारी के कमाल बा कि फिल्म में रीतू पाण्डेय का साथे उनुकर चुम्मा के सीन फूहड़ भा अश्लील ना लाग के दर्शकन के हँसे पर मजबूर कर देला. एगो अउरी फिल्म “जरा देब दुनिया तोहरे प्यार में” नायक रविकिशन के दोस्त बनल सी॰पी॰भट्ट के हर केहू प्रशंसा कइले रहे. भोजपुरी आ हिन्दी सिनेमा का साथ साथ भट्ट महुआ टीवी आ मैजिक टीवी के कई गो टेली सीरियलो में काम कर रहल बाड़न.


टटका खबर, (मंगल, 24 मार्च 2015) – टटका खबर\nटटका खबर, (मंगल, 24 मार्च 2015)\nMar 24, 2015 News in Bhojpuri, टटका खबर, भोजपुरी में खबर.\n(सोमार, 23 मार्च के खबर)\nकिसानन खातिर भारत सरकार एगो योजना शुरू करे वाली बा जवना से पब्लिक प्राइवेट पार्टनरशिप माॅडल पर साठ साल बाद से हर महीना पाँच हजार रुपिया के पेंशन मिलल करी. एह बात के जानकारी प्रधानमंत्री नरेन्‍द्र मोदी पंजाब के एगो समारोह में दिहलन. कहलन कि साल 2002 में जब भारत अपना आजादी के पचहत्तर बरीस पूरा करी तब अमृत पर्व मनावल जाई आ तब देश में सभका लगे रहे के आपन घर होखी.\nसोमार का दिने देश अपना पीएम मोदी के अगुअई में देश के महान शहीद भगत सिंह, राजगुरू आ सुखदेव के आपन सरधांजलि दिहल. पीएम मोदी पंजाब के फिरोजपुर जिला के हुसैनीवाला में शहीदन के स्‍मारक पर फूल चढ़वलन. एह मौका पर कहलन कि एह शहीदन के सपना साकार करे खातिर जेतने कइल जाई ऊ कमे पड़ी.\nभारत एह बात के फेरू रेघरिवले बा कि भारत-पाकिस्‍तान का बीच के मुद्दा सलटावे में कवनो तिसरइत ला जगहा नइखे. दुनू के आपन मसला अपने से सलटावे के बा. सरकार के बयान पाकिस्तानी राजदूत के ओह बयान का बाद आइल कि पाकिस्तान दिवस पर कश्मीर के अलगाववादियन के बोलवला पर भारत के कवनो आपत्ति नइखे.\nसमाजवादी चिन्तक डॉक्टर राम मनोहर लोहिया के जनम दिन का मौका पर सोमार का दिने देश भर में समाजवादी समारोह क के उनका के सरधांजलि दिहले.\nयूपी पावर कार्पोरेशन कम दाम पर एलईडी बल्ब देबे के योजना के शुरुआत वाराणसी शहर से करे जा रहल बा. हर महीना दू सौ यूनिट से अधिका खपत करे वाला उपभोक्ता महज दस दस रुपिया देके सात वाट के दस गो ले बल्ब खरीद सकीहें जवना के दाम 104 रुपिया राखल गइल बा. बाकी दाम बिजली बिल में जोड़ के वसूल लिहल जाई. एह बल्ब पर तीन साल के वारंटी दिहल जाई आ दस बरीस ले काम करी.\nदेवरिया के कटियारी गांव के तीन गो लड़िकियन के लाश मिलला का बाद कुल चारो आरोपियन के पुलिस गिरफ्तार कर लिहलसि. दू गो के अतवार का दिने पकड़ल गइल रहे आ दू गो सोमार का दिने धरा गइलें.\nनहाय खाय का साथे चइती छठ के परब सोमार का दिन से शुरू हो गइल.\n14वां वित्त आयोग के अनुशंसा का विरोध में बिहार के मुख्यमंत्री नीतीश कुमार के बोलावल सगरी दल के बइठक में शामिल होखे से भाजपा इंकार करत कहलसि कि अगर सरकार के कवनो विरोध बा त सीधे प्रधानमंत्री आ वित्त मंत्री से बतियावे आ एह पर राजनीति मत करे.\nबिहार बोर्ड के चलत परीक्षा में नकल का मुद्दा पर लालू प्रसाद कहलें कि उनकर सरकार रहीत त सीधे किताबे ले आवे के कह देतें आ एह तरह के नकल के कवनो जरूरते ना रह जाइत. किताब आ कलम ले आवऽ लोग आ बोर्ड के कापी पर सवालन के जवाब लिख द लोग देख देख के. अइसने लोग आ राजनीति बिहार आ यूपी के विद्यार्थियन के केरियर चउपट क दिहले बावे.\nशेयर बाजार में चलत गिरावट सोमारो का दिने बरकारर रहल आ सेंसेक्स पिछला नव महीना के सबले निचला स्तर पर चहुँप गइल. हालात अइसन बन गइल बा कि दाम तनिको बढ़ला पर मुनाफा काटे का फेर में लाग जात बाड़े निवेशक.\nसाल 2014 के दादासाहब फालके सम्‍मान फिल्‍म अभिनेता शशि कपूर के दिहल जाई. एह बात के एलान सोमार का दिने कइलसि. 18 मार्च 1938 के कोलकाता में जनमल शशिकपूर अपना सदाबहार अभिनय से करीब चालीस साल ले हिन्‍दी सिनेमा प्रेमियन के भरपूर मनोरंजन दिहले. शशि कपूर के असली नाम ‘बलबीर राज कपूर’ ह. शशि कपूर के साल 2011 में इनको पद्मभूषण से सम्‍मानित कइल गइल रहे आ उनुका तीन बेर राष्‍ट्रीय फिल्‍म पुरस्‍कार मिलल.\nनिवेशकन के रुपिया लवटावे के आखिरी प्रस्ताव पेश करे ला उच्‍चतम न्‍यायालय का तरफ से सहारा समूह के तीन महीना के मोहलत दिहल गइल बा. जमानत के रुपिया जमा ना करा पवला का चलते सुब्रत राय पिछला साल भर से जेल में पड़ल बाड़े. सहारा समूह के बीस हजार करोड़ रुपिया अपना निवेशकन के लवटावे के बा. सु्प्रीम कोर्ट कहले बावे कि अबकी जमानत के रुपिया जमा ना करा पइहें त सहारा के संपति नीलाम करा दिहल जाई.\nआखिरकार कर्नाटक सरकार आई ए एस अधिकारी डी के रवि के मौत के मामिला के जाँच सीबीआई से करावे के तईयार हो गइल बिया. एह बात के एलान ओहिजा के विधानसभा में मुख्यमंत्री सिद्दारमैया कइलन.\nपिछला हफ्ता मध्‍यप्रदेश के जबलपुर में हिन्दू आदिवासियन के धरम बदलवा के ईसाई बनावे का एगो कार्यक्रम के विरोध करे वाला हिन्‍दू धर्म सेना के अध्‍यक्ष योगेश अग्रवाल समेत छह लोग के पुलिस गिरफ्तार क लिहलसि बाकिर एह लोग के बाद में 25-25 हजार रुपिया के निजी मुचलका पर छोड़ दिहल गइल.\nमंगला का दिने क्रिकेट विश्‍वकप के पहिलका सेमीफाइनल ऑकलैंड में न्‍यूज़ीलैंड आ दक्खिन अफ्रीका का बीच खेलल जाई. ई दुनू टीम अबले विश्व कप के फाइनल ले नइखे चहुँपल बाकिर अबकी बेर एगो के मौका मिल जाई.\nटटका खबर, (सोमार, 23 मार्च 2015)


प्रियंका सिंह के नया नाम रितु प्रियंका – Anjoria\nप्रियंका सिंह के नया नाम रितु प्रियंका\nअप्रैल 29, 2011 गायिका, भोजपुरी, रितु प्रियंका\nभोजपुरी गायिका प्रियंका सिंह अंक ज्योतिष का हिसाब से आपन नाम बदल के रितु प्रियंका रख लिहले बाड़ी. देश विदेश में दर्जनो मंचीय काम प्रस्तुत कर चुकल प्रियंका आवाज के मल्लिका हई. खनकत आवाज वाली एह गायिका के अबले दर्जन भर भोजपुरी अलबम निकल चुकल बा. दुअर्थी गीतन से परहेज करे वाली रितु प्रियंका सार्थक शब्द वाला गीत गावल पसन्द करेली. बनारस के रहे वाली प्रियंका भोजपुरी का अलावा हिन्दी, अंग्रेजी, आ तमिलो में गवले बाड़ी. अतने ना प्रियंका जतना बढ़िया गायिका हई ओतने बढ़िया मंचीय कलाकार.\nरितु प्रियंका के अगिला अलबम टी सीरीज धमाका का साथ पेश करे जा रहल बा. शाम्भवी फिल्म्स खातिर अमन श्लोक का निर्देशन में प्यारेलाल यादव के लिखल गीत वाला एह अलबम के नाम राखल गइल बा “ले लऽ बहिया में ले लऽ”. एह अलबम के एक गाना खास कर के सुननिहारन के बहुते नीक लागत बा. रउरो सुनब “कई दिहले अइसन दिवाना पिया, इश्क के इंजन चला के पिया”.\nप्रियंका हालही में दक्षिन अफ्रीका आ मारीशस का यात्रा पर गइल रही जहवाँ ऊ कई गो कार्यक्रम कइली आ अपना आवाज का जलवा पर ऊ रातेरात भोजपुरी के दुलारी गायिका बन गइली.\nRavi Kishan makesanew record\nविशाखापट्टनम् से लवटि अइली पुष्पा वर्मा\n2 thoughts on “प्रियंका सिंह के नया नाम रितु प्रियंका”\nRANJEET SINGH कहते हैं:\nअप्रैल 30, 2011 को 6:00 अपराह्न पर\ntanu prayanka is new name for priyanka singh\nअप्रैल 30, 2011 को 4:38 अपराह्न पर\nप्रियंका जी के सुर के जबाब नइखे !\nअंदाज एतना निराला बा कि ढेर लोग से सहात नइखे !!


नीतीश कुमार जापान के प्रधानमंत्री के बिहार आवे के नेवतलन – टटका खबर\nनीतीश कुमार जापान के प्रधानमंत्री के बिहार आवे के नेवतलन\nपटना 19 फरवरी(वार्ता) बिहार के मुख्यमंत्री नीतीश कुमार अपना जापान यात्रा का पहिला दिने जापान के प्रधानमंत्री शिंजो आबे से मुलाकात क के बिहार में पर्यटन के संभावनन आ बौद्ध सर्किट के विकास पर बातचीत कइलन. भारत आ जापान के बेहतर रिश्तन के उल्लेख करत कहलन कि दुनु देशन का बीच मैत्रीपूर्ण संबंध प्रधानमंत्रियन के आपसी यात्रन से अउरी पोढ़ भइल बा. जापान के प्रधानमंत्री साथे अपना बातचीत में नीतीश कुमार बिहार में पर्यटन, कृषि आ खाद्य प्रसंस्करण के अपार संभावनन के चरचा कइलन.\nश्री नीतीश कुमार कहलन कि हाई स्पीड रेल लिंक से बुद्ध सर्किट के जोड़ल जाए के बा आ ओकरा के ‘पीस कॉरिडोर’ के रूप में विकसित करे के बा. एहमें जापान से तकनीकी सहयोग चाहीं. जापान इंटरनेशनल को-ऑपरेशन एजेंसी का माध्यम से पटना के गया, बोधगया, राजगीर, नालंदा से जोड़े के काम चलत बा जवना के वैशाली लो बढ़ावे के जरूरत बा. एहसे एकर मोल अउरी बढ़ि जाई आ सभे के बौद्ध स्थलन के यात्रा में सुविधा होखी. एहसे दुनु देश का बीच पर्यटनो बढ़ी.\nचरचा का दौरान मुख्यमंत्री पटना मेट्रो का डी0पी0आर0 आ नालंदा विश्वविद्यालय में जापान के सहयोग ला उनुका मंत्रिमण्डल सहयोगियन का साथे विस्तार से बात भइल. जापान आवे के नेवते ला ऊ प्रधानमंत्री श्री आबे के धन्यवाद दिहलन आ निहोरा कइलन कि अगिला बेर जब उहाँ के भारत आईं त कुछ समय बिहारो आवे ला जरूर निकालीं.\nTags: जापान, नीतीश कुमार\nप्रधानमंत्री नरेन्द्र मोदी आ जापान के प्रधानमंत्री शिंजो आबे काल्हु वाराणसी का दौरा पर


सब केहुए पीएम बनल चाहऽता – Anjoria\nMay 21, 2013 भोजपुरी, लस्टम पस्टम\nआजकाल लोग के ना जाने का हो गइल बा. ना केहु के भूखि लागऽता ना पियास, ना गरमी के परवाह ना लू के. जेकता के देखऽ परधानमंत्री बने के चक्कर में लागल बा. घूरहू से ले के रामचेला ले आ लस्टमानंद से ले के लंबोदर पांड़े ले जेकरा के देखऽ उहे खड़ा हो के घिघियाता कि हमार दावा बा हमरा के पीएम बनावऽ लोग. संसद मार्ग से ले के गाँव के खेतन के मेड़ पर जेकरा तनिको बइठे के जगहा मिलल कि ऊ ओहिजे बइठ के पीएम के कुर्सी के सपना देख रहल बा आ संगे संगे भाषण रटे में लागल बा. सब लोग इहे सोचऽता कि कहीं अचानक चुनाव भइल आ हम परधानमंत्री हो गइनी त लाल किला से अइसन भाषण देब कि लोग दांतन तले अंगुरी ना दबाई बलुक अंगुरिए काट ली. जेकरा कनस्तर में दू गो रोटी के आटा नइखे उहो रोटी के जोगाड़ छोड़ के प्रधानमंत्री के कुर्सी के जोगाड़ में लाग गइल बा. अइसन बुझाता कि पीएम के कुर्सी ना भइल लाटरी हो गइल. कहीं हमरे ना निकल आवे. वइसे इ पद अब लाटरी हो गइल बा. माने कि अनगिनत आँख आ सपना एके गो. इहां तकले कि जेकरा आँख में जोत नइखे, चाहे दुपहरियो मे जेकरा अन्हार लउकत बा उहो प्रधानमंत्री होखे के सपना देखे में लाग गइल बा. कतना लोग आँखि के डाक्टरन के नाक में दम कर देहले बा कि अइसन चश्मा द कि सपना एकदम साफ लउके. ऊ त ऊ सबसे दर्दनाक त बात बा कि हमरा बगल के सुदामा चौधरी ले जे पार्टी के आजु ले पाल्टी कहले उहो सपना देखऽतारे. एकदिन त लस्टमानंद के खद्दर के कुर्ता धोती फींच के सूखे खातिर पसारल रहे ओहि के ऊ काँखि में दाबि के दिल्ली निकल गइले. सवचला पर पता चलल कि ऊ पीएम बने के चक्कर में ओहिजा घूरी काटऽतारे. कई हाली अखबारन में, टीवी में कहल जाला कि जनता के काम सपना देखल ना ह, खाली घोटाला ग्रस्त देश के अर्थ व्यवस्था सुधारे खातिर टैक्स दीहल ओकर काम ह. सपना देखल खाली नेता लोग के काम ह, उहो सत्ताधारी दल के नेता के काम ह लेकिन लोग बा जे मानते नइखे. हम त ई कहब कि पीएम पद के हाई वोल्टेज सपना देखला से आँखि खराब हो सकेला. लेकिन केकरा डर बा ? आँखि बा तबो सपना, आ ना रही तबो सपना.\nबकरी के महिमा आ गाँधी जी के विचार\nOne thought on “सब केहुए पीएम बनल चाहऽता”\nबहुत नीमन रचना बा .


गणतंत्र दिवस | Anjoria's Weblog\nTag Archives: गणतंत्र दिवस\nगणतंत्र दिवस पर चंद सवाल\nPosted on जनवरी 25, 2011 by Anjoria\n– पाण्डेय हरिराम\nआजु हमनी के गणतंत्र दिवस ह, ६२ वाँ गणतंत्र दिवस. हालांकि इतिहास में साठ एकसठ भा बासठ साल बहुत बड़ अवधि ना होला बाकिर कवनो शासन व्यवस्था खातिर ई कमो ना कहल जा सके. संविधान के किताब में हर आम ओ खास के सगरी सुविधा दे दिहल गइल, मसलन असली आजादी, बुनियादी अधिकार वगैरह वगैरह. पर साँच एहसे बहुते दूर बा. अगर हकीकत के ठोस धरातल पर देखल जाव त लागी कि हमनी के देश के एगो बड़हन आबादी अबहियो गुलामी के जिनिगी बसर कर रहल बिया. एह लोग के ना त असली आजादी मिलल, ना अधिकार, ना जरुरत पड़ला पर सही न्याय. आ ई बात किताबी ना हो के हकीकत बा.\nरउरा खुदही देख लीं. छोटहन बच्चा बंधुआ मजुरी करत बाड़े, ओकनी के पढ़े के किताब ना मिले, खाये के दू जून के रोटी ना भेंटाय. आजुकाल्हु स्कूलन में जवन भोजन दुपहरिया में मिड डे मिल का नाम पर मिलत बा ओकर मात्रा आ गुणवत्ता के भगवाने मालिक बाड़न. साथही कतार में खड़ा करा के जवना भाव से दिहल जाला ऊ भीख जइसन लागेला. सवाल बा कि निवाला इज्जत का साथ मिलत बा कि ना. ऊ सब पढ़े त जात बाड़े बाकिर पढ़ नइखन पावत. कमे उमिर में ओकनी के सयान बना दिहल जाता आ कमाये खातिर भेज दिहल जात बा.\nऔरतन के सशक्तिकरण के बाति पर त हँसी आवेला. जवन औरत अपना मामूली हक के लड़ाई ना लड़ सके, जवन हमेशा मरदन से प्रताड़ित होत आइल बाड़ी, ओह औरत के सशक्तिकरण हो रहल बा ! जहाँ ले न्याय मिलला के सवाल बा, आम आदमी के न्याय नइखे मिलत. पुलिस आ न्यायप्रबन्धन दुनु भ्रष्ट हो गइल बा. अपराधी अपना धन आ सत्ता के बल पर छूट जात बाड़े. अपराध के कारोबार दिन दूना रात चौगुना रफ्तार से बढ़ रहल बा. अगर कहल जाव कि हमनी के व्यवस्था में अपराध जड़ जमा लिहले बा त बेजाँय ना कहाई.\nएह सगरी जुल्म के शिकार होला आम आदमी. जेकरा लगे न्याय पावे के समुचित साधन नइखे, रास्ता नइखे. उनका कष्ट के जीवन जिये के बा. खुद विचार करीं कि जहवाँ अतना अराजकता अउर समस्या होखे ओहिजा कइसे रहल जा सकेला. एह पर एकजुट हो के सोचे विचारे के जरुरत बा जेहसे कि सही लोकतंत्र स्थापित हो सके.\nपाण्डेय हरिराम जी कोलकाता से प्रकाशित होखे वाला लोकप्रिय हिन्दी अखबार “सन्मार्ग” के संपादक हईं आ ई लेख उहाँ का अपना ब्लॉग पर हिन्दी में लिखले बानी. अँजोरिया के नीति हमेशा से रहल बा कि दोसरा भाषा में लिखल सामग्री के भोजपुरी अनुवाद समय समय पर पाठकन के परोसल जाव आ ओहि नीति का तहत इहो लेख दिहल जा रहल बा.अनुवाद के अशुद्धि खातिर अँजोरिये जिम्मेवार होखी.\nदेश आ समाज, सरोकार में प्रकाशित किया गया | Tagged गणतंत्र दिवस, भ्रष्टाचार, महिला सशक्तिकरण, मिड डे मील\t| Leaveareply\nगणतंत्र दिवस के बधाई ले लऽ.\nरउरो के बधाई. बाकिर मुँह काहे बनवले बानी ?\nका कहीं भउजी, बुझात नइखे कि कइसे विरोध करीं.\nकवना बाति के ? काश्मीर में तिरंगा नइखे फहरावे दिहल जात एह बाति के, कि मनमोहन सिंह सलाह दिहले बाड़न कि तिरंगा पर राजनीति ना करी एह बाति पर, कि नीतीश आ देश के सगरी सेकूलर नेता लोग के बयान पर ? रउरा अनेरे परेशान बानी. सुनले बानी नू कि कुकुर के पोंछ बारहो बरीस पर पाइप में राखल जाव तबहियो सोझ ना होखी, पाइप भलही टेढ़ हो जाव.\nत सब कुछ असहीं बरदाश्त कर लिहल जाव ?\nना त का करब ? देश के बहुसंख्यक आबादी इहे चाहत बिया त रउरा जइसन कुछ लोग के ढोल बजवला से का होखे वाला बा ? अतने गनीमत मनाईं कि देश के नाम नइखे बदलल जात, देश के झंडा नइखे बदलल जात, कम से कम ओकर एगो रंग नइखे हटावल जात. जतना मिलत बा ओतने में सबुर करीं. एगो उमरे अब्दुल्ला नइखन देश में पाकिस्तानी झंडा फहरावे वालन के तरफदारी करे खातिर. ढेरे लोग बा. कतना लोग के नाम गिनाईं ?\nचलऽ भउजी. बाकिर अब हम तबले झण्डा ना फहरायब जबले अइसनका नेतवन से देश के आजादी नइखे मिल जात.\nभउजी हो, स्तम्भ में प्रकाशित किया गया | Tagged काश्मीर में तिरंगा, गणतंत्र दिवस, भउजी\t| Leaveareply\nRT @PNRai1: कभी आतंकवादी के लिए आधी रात, एक सजा पाए हुए फिल्मी अपराधी को जमानत के लिए देर रात तक बैठना, एक ऑक्सीजन कंसंट्रेटर की कालाबाजारी…4hours ago\nRT @100_Crore: पाकिस्तानी पत्रकार हसन निसार ने कहा है कि अगर 1947 में सारे मुसलमान पाकिस्तान आ गए होते तो आज पाकिस्तान सीरिया व भारत अमेरि…4hours ago\nRT @YogiDevnath2: इजराइल ने संयुक्त राष्ट्र और टर्की को दी धमकी, कहा - अगर फिलिस्तीन के बचाव में किसी देश ने सेना उतारी तो उसे भी समाप्त कर…4hours ago\nRT @MeghUpdates: #BREAKING: Hamas and Ter0rist Org pays and will payaheavy price, as it is Not over yet, and they will not Escape our Str… 8 hours ago\nRT @anilkohli54: Pressure is going to mount on WHO to reveal the source of #ChineseVirus. Besides it will also have reveal if it is natura… 8 hours ago\nAnjoria on Facebook


अरे, रंग बरसे भीजे चूनरवाली.. अरे कैसे रे भाई ! – Anjoria\nMar 21, 2014 भोजपुरी, लस्टम पस्टम\nबाबा लस्टमानंद आ रामचेला फगुआ में कोलकाता अइले. उहां मिडल क्लास में पढ़े वाला उनकर नाती जब पूछलस कि बाबा हो ‘रंग बरसे भीजे चूनर वाली..’ गीत के माने का होई. सांचो हो पहिले त बाबा कबीर कहत रहले ‘बरसे कमर भीजे पानी’ अब त भीजल चूर वाली के चुनरिया से रंग कइसे बरसी हो भाई. जवन पानी से पियास मेट जाला चाहे आग बुता जाला ऊ पानी कइसे आगि जरा दी? हालांकि चुनाव तूफान के असर शुरू हो चुकल रहे. तबो बाबा कुछ ना बोलले. जब ऊ लईका एकदम जिदीया गइल आ रामचेला मुस्किया के कहले कि बाबा तहार सब अकिलिये गुम हो गइल बा. तब बाबा कहले कि बबुआ तहरा ना बुझाई काहे कि अभी ओतना समझदार नईखऽ भइल. लेकिन बालहठ त बालहठ ह. ऊ कहले, सांचो पानी से आगि लागेला. एकरा के पानी ना परीक्षक बूझऽ, परीक्षक. ई होला त स्वयं तरल, मगर परीक्षा लेला बहुत कड़क.\nअब देखऽ, ई बरसत पानी केतना लोग के परीक्षा लेला – नाली जाम ना होखो एकर परीक्षा लेला, सीवर जे बा से रीवर (नदी) ना बने, कूड़ा-कर्कट अपना जगह जमल रहे के, नाला सबके ना उफने की, नवका सड़कन के आपन फिगर मेंनटेन रखे की, पुरान सड़कन के अपना देहि पर बनल गड़हन के पोखरा ना बने देवे के, लाइट के रोशन रहे के, पम्पिंग सेट के रुक-रुक के ना चले के, संक्रामक रोग के फैले के तेज रफ्तार के, ट्रांसफार्मर के खुद से जर जाये से बचावे से, लोहा के खंभा के करंट के लागे से बांचे के, लबालब पानी में लुकाइल खुलल मेनहोल के पावे के, आदमी के टोहू प्रवृत्ति यानी सिक्सथ सेंस के, वीआईपी एरिया के आपन प्रेस्टीज बचावे के, समय पर कार्यालय आवे के, देर से घर ना पहुंचे के, उफ! ई बरसत पानी परीक्षा ना अग्निपरीक्षा लेवे ला, अग्निपरीक्षा !\nकाल तक जवना शहर के हम सोना के लंका समझत रहीं, थोड़की से बरखा ओकरा के पल भर में भस्म कर दिहलस. आ हम दुख के दरिया में ना पूरा तरह से डूबऽतानी ना उतरातानी. कुछ देर खातिर बरसात, आ बाद में व्यवस्था एकरा सामने पानी मांगने पर विवश. एगो शेर बा न कि ‘ये बरसात नहीं आसां, बस इतना समझ लीजे, एक आग का दरिया है और व्यवस्था को डूब के जाना है.’ एकरा के बरसात के आग उगिलल ना कहल जाई त का कहल जाई. अफसर-बाबू बने के खातिर इहां एक बेर परीक्षा पास करे के परेला. मगर ई माटी लगवना बरसात त हर साल परीक्षा लेला. दोसर सब परीक्षा से त बांचल जा सकेला. माई-बाप लाख कहत रहे, ना देहलऽ कवनो परीक्षा. पर बरसात त सब केहु के परीक्षा लेले. आ ई परीक्षा में नकलो के ज्यादा गुंजाइश ना होला. इहो ना कि मौसा या चाचा से कहवा के पैरवी से अंक नम्बर बढ़वा लीं. बहुत जबर्दस्त परीक्षा ह भाई.\nOne thought on “अरे, रंग बरसे भीजे चूनरवाली.. अरे कैसे रे भाई !”


खबर पर एक नजर : ४ मार्च २०१३ – टटका खबर\nखबर पर एक नजर : ४ मार्च २०१३\nMar 4, 2013 खबर पर एक नजर\nकम उमिरिया बिआह रोके खातिर राजस्थान में शादी कार्ड पर कनिया दुल्हा के जनम के तारीख छापल जरूरी कर दिहल गइल.\nकुंडा मे भइल डीएसपी के हत्या मामिला में उनुका के अकेला छोड़ के भागे वाला तीन गो पुलिसवालन के निलमंबित कर दिहल गइल.\nपटना में 13 मार्च से गाँधी मैदान में पुस्तक मेला लागे वाला बा.\nपिछला महीना हैदराबाद में भइल बम विस्फोट का मामिला में एगो आरोपी मंजर इमाम के सोमार का दिने रांची से गिरफ्तार कइल गइल.\nसु्परीम कोर्ट के कहना बा कि मुकदमा का तारीख पर वादी भा ओकरा वकील के गैरहाजिर रहला का चलते कवनो जरूरी नइखे कि मामिला अगिला तारीख ला टार दिहल जाव. कोर्ट अपना हिसाब से एह बारे में सोच समुझ के फैसला कर सकेला.\nअतवार का दिने देश भर के पनवाड़ी लखनऊ में जुटलें आ पान उत्पादन खातिर अनुदान राशि एक करोड़ से बढ़ा के 25 करोड़ करे के माँग कइल.\nजदयू के बागी नेता उपेन्द्र कुशवाहा आपन नया गोल बना लिहलन आ ओकर नाम राष्ट्रीय लोक समता पार्टी राख दिहलन. राष्ट्रीय अध्यक्ष बनल कुशवाहा कहलन कि उनकर पार्टी राज्य के नौजवानन के एगो विकल्प दी.\nअतवार का दिने भइल मगध विश्विद्यालय सीनेट के बइठक में साढ़े चार करोड़ के घाटा के बजट पेश कइल गइल.\nभोजपुर के अपराधी ब्रजेश मिश्रा के पुलिस कोलकाता से गिरफ्तार कर ले आइल. ब्रजेश पर पचास हजार रुपिया के इनाम घोषित रहल ह.\nपश्चिमी चंपारण के नरकटियागंज में धूमनगर गाँव के चार गो घर आगि से जर के राख हो गइल.\nपूर्वी चंपारण के नारायणपुर गाँव से राजेपुर पुलिस दू गो नक्सलियन के गिरफ्तार कइलसि.\nजून महीना ले उत्तरप्रदेश के सड़कन के गड़हा भर दिहल जाई. एकर भरोसा दिहलन शिवपाल सिंह यादव.\nकेन्द्र सरकार के क्षेत्रीय प्रचार निदेशालय का तरफ से भेजल गइल नेता लोग गुजरात के दौरा कर के वापिस लवटि आइल बा. लवटि के आइल लोग बतावत बा कि गुजरात में विकास आ जनता के लगन देख के मन बहुत खुश भइल. वइसने विकास आ माहौल एहिजो बनवला के जरूरत बा.\nगोरखपुर में आयोजित पहिलका उत्तर प्रदेश विज्ञान कांग्रेस में वैज्ञानिक आ शिक्षाविद् प्राथमिक स्कूल से लगाइत स्नातक स्तर ले सूचना प्रौद्योगिकी के इस्तेमाल के सिफारिश कइलन.\nअतवार का दिने भइल बनारस हिंदू विश्वविद्यालय के दीक्षान्त समारोह में नौ हजार सात सौ छह विद्यार्थियन के उपाधि बाँटल गइल. कुलाधिपति डा॰ कर्ण सिंह कहलन के विद्यार्थियन के आपन सामाजिक सरोकार ना भुलाए के चाहीं.


टटका खबर, 26 दिसम्बर 2017 – टटका खबर\nभारत के कहना बा कि पाकिस्‍तान कुलभूषण जाधव के परिवार का साथे आपसी सहमति का खिलाफ काम कइले बा. विदेश मंत्रालय के बोलतुआ रवीश कुमार कहलन कि जाधव के महतारी आ मेहरारु के मंगलसूत्र, चूड़ी आ बिन्‍दी ले भेंट करे से पहिले उतरवा लीहल गइल. आ कई बेर कहला का बादो जाधव के मेहरारु के चप्‍पल वापिस ना कइलसि पाकिस्तान. एह लोग के अपना भाषा में बतियावहूं से रोकल गइल आ कुलभूषण के ओतने कहे के इजाजल रहल जतना उनुका के सिखावल रहुवे. भारत के उप उच्‍चायुक्‍त के फरका क के भेट शुरू करा दीहल गइल रहे.\nजैश-ए-मोहम्‍मद के खुंखार आतंकवादी नूर मोहम्‍मद तांत्रे के मंगल का दिने जम्‍मू कश्‍मीर के पुलवामा जिला के सम्‍बूरा इलाका में मार गिरावल गइल. एह आतंकी प श्रीनगर हवाई अड्डा प बीएसएफ कैंप पर भइल हमला के आरोप रहुवे. साल 2003 में दिल्ली में भइल एगो आतंकी धमाको के आरोप एकरा प रहुवे. ई आतंकी श्रीनगर का सेंट्रल जेल से 2015 में पेरोल प निकलला का बाद फरार हो गइल रहुवे आ सुरक्षा बल एकरा ताक में रहलें.\nभाजपा नेता जयराम ठाकुर बुध का दिने हिमाचल प्रदेश के नयका मुख्यमंत्री पद के किरिया धरीहें. किरिया धराई समारोह सबेरे 11 बजे शिमला के ऐतिहासिक रिज मैदान में होखे जा रहल बा. एह मौका प पीएम मोदी, भाजपा के राष्ट्रीय अध्यक्ष अमित शाह, पुरनिया नेता लाल कृष्‍ण आडवाणी समेत अनेके केन्‍द्रीय मंत्रिओ मौजूद रहीहें.\nचार दिन का छुट्टी का बाद बुध से संसद के बइठका फेरू शुरु होखे जा रहल बा बाकिर कांग्रेस एकरा के सही से चले दी एकर उमेद कमही बा. बियफे का दिने तीन तलाक का खिलाफ बिल आवे वाला बा जवना के विरोथ करबे करी कांग्रेस.\nजी एस टी के वसूली नवम्बर में अउरी घट के महज अस्सी हजार आठ सौ आठ करोड़ रुपिया भइल बा.\nबिहार के खगड़िया जिला में गंगा नदी में एगो नाव का पलटला से तीन गो औरतन समेत छह लोग के डूबला से मौत हो गइल. एह लोग के लाश निकाल लीहल गइल बा.\nमंगल का दिने बंबई शेयर बाजार के सेंसेक्स 70 अंक बढ़ि के 34 हजार 11 के नया रिकार्ड बना के बंद भइल. निफ्टीओ 39 अंक के बढत लेत 10 हजार 532 के नया निशान बना दिहलसि.\nपूरा उत्तर भारत समेत यूपीओ बिहार में कड़ाका के जाड़ा पड़ल शुरु हो गइल बा. कई जगहा दिनो भर घाम ना निकलल. ई शीत लहरी अबहीं जारी रहे के अनेसा बा.\nबिहार के मुख्यमंत्री नीतीश कुमार मंगल का दिने कहलन कि चार महीना में पटना मेट्रो प काम शुरू हो जाई. एह बारे में नया प्रस्ताव बना के केन्द्र सरकार का लगे भेज दीहल गइल बा. नीतीश कुमार पटना में एक सौ अड़सठ करोड़ रूपिया में बनल पटना जंक्शन फ्लाईओवर के उद्घाटन समारोह में बोलत रहलन.\nबक्सर जिला के धनसोई इलाका में विक्रमगंज बैक शाखा से रुपिया निकाल के आवत बैंक कर्मचारियन से कउवाखोज पुल का लगे पांच लाख रूपिया लूट लीहले सँ डकैत. अबहीं एह मामिला में कवनो के गिरफ्तारी नइखे भइल.\nराकांपा नेता आ ओकर राष्ट्रीय महासचिव आ कटिहार से सांसद तारिक अनवर के तबियत अचके बिगड़ला का बाद उनुका के एयर एम्बुलेंस से दिल्ली भेजल गइल बा. अबहीं उनुकर हालत थिर बतावल जात बा.\nऔरंगाबाद जिला में सोननगर रेल पुलिस आठ गो देशी पिस्तौलन का साथे एगो हथियार तस्कर के गिरफ्तार क लिहलसि. ई हथियार झारखंड के पलामू से सासाराम ले जात रहुवे ई तस्कर.\nपश्चिम चंपारण जिला के रामनगर इलाका के एगो दुकान से पांच सौ सैंतीस बोतल विदेशी शराब बरामद क के पुलिस दू जने के गिरफ्तार कइले बिया.\nरुस के मौजूदा राष्ट्रपति पुतिन के विरोधी एलेक्सी नवल्नी के चुनाव लड़े जोग नइखे मनले ओहिजा के चुनाव आयोग आ उनुका चुनाव लड़े प रोक लगा दीहल गइल बा. एलेक्सी अपना समर्थकन से एह हालत में चुनाव बहिष्कार करे के गोहार लगवले बाड़न.\nEmbed Music – Podcast Hosting –\nTags: एलेक्सी नवल्नी, कुलभूषण जाधव, चंपारण, जयराम ठाकुर, तारिक अनवर, नीतीश कुमार, पटना मेट्रो, पुतिन, रुस, हिमाचल प्रदेश


हमार त जान सूखल बा, ई बड़का लोग हऽ – टटका खबर\nहमार त जान सूखल बा, ई बड़का लोग हऽ\nएह देश के दुर्भाग्य के हालत ई हो गइल बा कि एगो जज के कहे के पड़त बा कि “हम आजुओ अपना छोटहन कार से चलीलें. हमरा खातिर कवनो सुरक्षा नइखे आ हम एगो आम आदमी का तरह जियल चाहत बानी. ई बड़का लोगन के मामिला बा. हमार त जान सूखल बा. हम अपनहीं ओह वकील का खिलाफ अवमानना के मुकदाम शुरु कर सकत रहीं. बाकिर तब हम अपना के जज, जूरी, भुक्तभोगी, आ गवाह सब बना लिहले रहतीं. हम अइसनका ना होखे दिहल चाहत रहीं एहसे हम मामिला मुख्य न्यायाधीश के बता दिहनीं. ओकरा बाद ऊ सुप्रीम कोर्ट के मुख्य न्यायाधीश बालाकृष्णन का लगे हमार शिकायत भेज दिहलें. ई ओह लोगन के जिम्मेदारी बनत रहे कि एह पर कार्रवाई करतन बाकिर दुनु जने में से केहू ना कइल.”\nई बात मद्रास हाई कोर्ट के जस्टिस आर रघुपति के कहना बा. अब सुप्रीम कोर्ट के पूर्व मुख्य न्यायाधीश बालाकृष्णन के कहना बा कि मद्रास हाई कोर्ट के मुख्य न्यायाधीश अपना चिट्ठी में कवनो मंत्री के नाम ना लिखले रहलें आ ऊ ओह चिट्ठी पर कवनो कार्रवाई ना कर सकत रहलें जवन उनका के ना भेजल गइल रहे. जस्टिस रघुपति का पत्र में ए राजा का तरफ साफ इशारा रहे. अब आदमी का सोची ? जवना देश के बड़का न्यायमूर्ति लोग के अइसन आचरण बा ओहिजा साँच झूठ के फैसला के करी ? का ए राजा अतना बड़हन रहलें कि उनका नाम से प्रधानमंत्री से लेके न्यायमूर्ति लोग तक हड़कत रहे ? आ ई ऊ राजा रहलें जवना के मंत्री बनावे खातिर नीरा राडिया के “हु्क्म” रहे. वाह रे देश ! जय हो !


मणि बेन द्विवेदी जी के लिखल भोजपुरी लघु कथा नवल भोर | जोगीरा\nHome भोजपुरी साहित्य भोजपुरी कथा-कहानी मणि बेन द्विवेदी जी के लिखल भोजपुरी लघु कथा नवल भोर\nमणि बेन द्विवेदी जी के लिखल भोजपुरी लघु कथा नवल भोर\nआई पढ़ल जाव मणि बेन द्विवेदी के लिखल भोजपुरी लघु कथा नवल भोर, पढ़ीं आ आपन राय बताइ कि रउवा इ भोजपुरी कहानी कइसन लागल आ रचनाकार के मनोबल बढ़ाई\nबीस बरीस बाद अचके से मीना एगो रेस्त्रां में अमन के पीछे से ही देख के पहचान लेहली। “अमन ये अमन झट से अमन पीछे मुड़ के देखले त मीना के देखते चिन्ह गइले।” गुलाबी बार्डर के उजर साडी में आज भी उहे कोमलता झलकत रहे मीना के चेहरा पर जइसन बीस साल पाहिले।\nमीना तूं इहवाँ??? आश्चर्य भइल मीना के यह हाल में इहवाँ देख के। “हां अमन बाक़िर तूँ कहाँ चल गईल रहल हमरा के छोड़ के?” तूँ अइसन काहे कईल एको बार ना सोचल हमरा बारे में।\nएतना कहते कहत तप टप लोर छुए लागल मीना का आँख से। आरे पगली एहिजे खड़े खड़े सब पूछ लेबू चल ओहिजा बइठल जाव।\nएगो कुर्सी खींच के बईठ गइले अमन तुहु बईठ मीना आव।\nदुनो कुर्सी पर आमने सामने बईठ गइले। मीना के आँख से लोर अभिओ बहत रहे! मीना के मन ना पतियात रहे कि अमन ज़िन्दगी के यह मोड़ पर भेंटा जइहें। चुप हो जा मीना तहरा आँख में एतना आंसू ठीक नइखे लागत। कुछ त बताव मीना कैसे बाड़ू यह शहर में? का तहार ससुराल बा इहवाँ?\nका बताईं अमन हमरा जिनगी में अब बतावे के बचल का बा?\nजेकरा जिनगी में बस अन्हारे अन्हार लिखल होखे ऊ ख़ुशी के सवेर के इंतज़ार कैसे करी?\nअमन तहरा से बिछड़ला के बाद हमार शादी एगो सेना के बहुत बड़ा अधिकारी से हो गईल बाक़िर हमार दुर्भाग्य इहां भी पीछा ना छोड़लस एक बार फेर बिपत के पहाड़ टूटल हमरा पर। अभी त हाथ के मेहँदी छूटल भी ना रहे आउर एगो आतंकी मुठभेड़ में हमार पति शहीद हो गइले।\nएतना सुनते नमन के आँख भी डबडबा गईल रुमाल से आपन आँख पोछत अमन बोल उठलें इ देख मीना परेशान हो गइली।\nमीना,….त फेर तूँ आपन जिनगी के बारे में ना सोचलू कुछ?\nना अमन ना हम त पहिलहीं आपन बिआह समाज के लोक लाज आ आपन बाबूजी के इज्जत बचावे ख़ातिर स्वीकार कइनी दूसर त कबो सोच भी नइखीं सकत। फ़ेर बुजुर्ग़ सास ससुर के जिम्मेदारी हम आपन कर्तव्य कैसे छोड़ सक तानी?\n“खैर छोड़ अमन हमहू केतना पागल बानी एतना दिन बाद तूँ भेटइल आ हम आपन दुःख ले के बईठ गइनी।” बताव अमन तूं अपना बारे में कुछ बताव।\nमीना हमार अचानक एक्सीडेंट हो गईल जेमे दुनू पैर फ्रैक्चर हो गईल बाकीर जब ठीक होक तहरा लगे गइनी त तोहरा बाबूजी के बदली कउनो दूसरा शहर में हो गईल रहे। तोहके हम बहुत खोजनी पर कहीं पता ना लागल।\nमीना नमन के ब्याकुलता पढ़ लेहली। “फ़ेर का भईल?”\nफ़ेर का मीना हम जिनगी भर कुंआरे रहे के फ़ैसला क लेहनी। का ,,,,,,,,???? त तूं शादी ना कईल……??\nना मीना तोहार जगह केहू ना ले सकेला आज भी सुरक्षित बा। एतना कहके अमन अचानक उदास हो गइले।\nमीना के आँख के लोर अब धार में बदल गईल मीना खुद के एकर जिम्मेदार माने लगली। दुनो ओर एकदम सन्नाटा छा गईल।\nपानी के गिलास मीना के ओर बढ़ावत अमन कह उठले तहरा अगर बुरा ना लागे त एगो बात कहीं???\nप्रश्न के ज़वाब देहले बिना ही मीना अमन के मुँह की ओर ताके लगली, जइसे कि कहत होखस,……., बोल अमन मीना हम तहरा जिनगी के अन्हरिया मेटा के ख़ुशी के प्रकाश भरे चाह तानी\nतोहरा से बिआह क के,…….बोल मीना।\nख़ुशी के दीया जरावे चाहतानी। मीना बिना कुछ बोलले अमन के हाथ थाम लेहली।\nदूर से सूरज जैसे धीरे धीरे छितिज़ के आगोश में समाये ख़ातिर आतुर होखे।\nमणि बेन द्विवेदी, वाराणसी ( उत्तर प्रदेश )\nपिछला लेखईद पर रिलीज होगी भोजपुरी फिल्म गबरू\nअगिला लेखअमरेन्द्र जी के लिखल एगो हास्य व्यंग इयाद के बरिआत\nजगदीश खेतान जी के लिखल भोजपुरी कविता कबले होब फेल\nगायिका खुश्बू को जान से मारने की धमकी


डा॰ अशोक द्विवेदी – Anjoria\nपंडित विद्यानिवास मिश्र के जयंती का मौका पर 14 जनवरी 2015 का दिने भोजपुरी के महान साहित्यकार डा॰ अशोक द्विवेदी के ‘लोककवि सम्मान’ से सम्मानित कइल जाई. पंडित विद्यानिवास मिश्र के स्मृति में दिहल जाए वाला पुरस्कार खातिर एगो चयन समिति सुनीता जैन का अध्यक्षता में बनल रहे. सदस्य रहलेपूरा पढ़ीं…\nभोजपुरी अबहीं संविधान के अठवीं अनुसूची में शामिल होखे खातिर संघर्ष करत बिया. जबकि भारत के साहित्य अकादमी भारतीय साहित्य निर्माता का रूप में भिखारी ठाकुर आ धरीछन मिश्र का बाद अब भोजपुरी के नामी गिरामी कवि मोती बीए पर एगो किताब प्रकाशित कइलसि ह. इहे ना बलुक पछिला बरिसनपूरा पढ़ीं…\n– डा॰अशोक द्विवेदी कविता का बारे में साहित्य शास्त्र के आचार्य लोगन के कहनाम बा कि कविता शब्द-अर्थ के आपुसी तनाव, संगति आ सुघराई से भरल अभिव्यक्ति ह. कवि अपना संवेदना आ अनुभव के अपना कल्पना शक्ति से भाषा का जरिए कविता के रूप देला. कवनो भाषा आ ओकरा काव्य-रूपनपूरा पढ़ीं…\n– डा॰अशोक द्विवेदी जाड़े ठिठुरत, गांव के लोग, सांझि होते आड़-अलोत दुआर-मड़ई भा कउड़-बोरसी धऽ लेला. जे जहां बा, आ जइसे, सांझि के देंहि चीरत-सितलहरी आ घोरियावत कुहेस का डरे, आड़-अलम तक पहुंचे के तेजी मे रहेला. खाए के जौन दू चार कौर गरम-सेराइल मिलल तौन बहुत बा, पुअरा कपूरा पढ़ीं…\n– डा॰अशोक द्विवेदी तुहीं बतावऽ जागी कबलें केकरा खातिर रात-रात भर? खाए के बा अखरा रोटी सूते के बा घास-पात पर! तुहीं बतावऽ जागी कबलें केकरा खातिर रात-रात भर? अपना खातिर, तोहरा खातिर भा अझुराइल सपना खातिर विघटब-टूटन-फिसलन वाला नव समाज के रचना खातिर? जागत-जागत, मन रिसिआला जर भुन जालापूरा पढ़ीं…\n– डा॰अशोक द्विवेदी गोहिया मार चाहे सटहा के होखे चाहे जहर बुझल बात के मार से पीठि पर उखड़ल गोहिया त लउकेला बाकि मन पर परल करिया रेघारी भा अन्तर में उखड़ल गोहिया ना लउके ना लउके दुर्दिन आ दुर्भाग में लागल गहिर ठेस. बोझा बोझा चाहे औकात ले ढेरपूरा पढ़ीं…


कुंभ मेला - विकिपीडिया\n(माघ मेला से अनुप्रेषित)\nकुंभ मेला भारत की चार गो जगह पर हर बारहवां बरिस लागे वाला एगो धार्मिक मेला हवे। सबसे बड़हन कुंभ मेला इलाहाबाद में गंगा, यमुना आ पौराणिक सरस्वती नदिन की संगम पर लागेला। इलाहाबाद की अलावा ई हरिद्वार, उज्जैन आ नाशिक में लागेला। कुम्भ मेला में पूरा भारत से हिन्दू तीर्थ यात्री लोग अस्नान करे खातिर एकट्ठा होला आ पूरा विश्व से लोग एके देखे खातिर आवेला।\nइलाहाबाद में 2001 में लागल कुंभ मेला क एगो सीन\nइलाहाबाद कुंभ मेलासंपादन\nएह चारो जगह लागे वाला कुंभ में से इलाहाबाद के कुंभ मेला के खास महत्व हवे। इलाहाबाद में कुंभ 2001 में आ 2012 में लागल रहल आ इनहन के बीचा में छठवाँ साल पर अर्द्धकुंभ लागल। 2019 में लागे वाला अर्द्ध कुंभ के सरकारी तौर पर नाँव बदल के "कुम्भ" के नाँव से परचारित कइल गइल जेकरे खिलाफ इलाहाबाद हाइकोर्ट में जनहित याचिका दायर कइल गइल।\n↑ "Petition File In High Court Against Ardh Kumbh Name As Kumbh In Prayagraj - अर्द्धकुंभ का नाम कुंभ करने के खिलाफ हाईकोर्ट में याचिका, शुक्रवार को होगी सुनवाई". Amarujala.com. 2019-01-02. पहुँचतिथी 2019-01-13.\n↑ Sign Out (2016-04-22). "Full or ardh? UP government's mela hype triggers fight over Kumbh name". हिंदुस्तान टाइम्स. पहुँचतिथी 2019-01-13.\n"https://bh.wikipedia.org/w/index.php?title=कुंभ_मेला&oldid=649316" से लिहल गइल\nLast edited on 13 जनवरी 2019, at 04:05\nएह पन्ना पर आखिरी बेर संपादन 13 जनवरी 2019 के 04:05 बजे भइल रहल।


बीसबीसा – टटका खबर\nकैपटाउन 24 फरवरी (वार्ता के इनपुट से). बीसीसीआई टीम के ओपनर शिखर धवन (47) आ सुरेश रैना (43) के सधल बल्लेबाजी का बाद गेंदबाजनो के कसल प्रदर्शन से दक्षिण अफ्रीका के तिसरका आ आखिरी बीसबीसा में शनिचर का दिने रोमांचक संघर्ष में सात रन से हराके तीन मैचन के सीरीज 2-1 से जीत लिहलसि. एकरा\nसेंचुरियन, 22 फरवरी (वार्ता). मनीष पांडेय के नाबाद 79 आ महेंद्र सिंह धोनी के नाबाद 52 के आक्रामक पचासा आ 98 रन के तूफानी साझेदारी पर लेग स्पिनर युजवेंद्र चहल का गेंदबाजी में पड़ल छक्कन से पानी पड़ गइल आ दक्षिण अफ्रीका दुसरका बीसबीसा में बुध का दिने भारत के छह विकेट से हराके तीन\nआजु शनिचर का दिने आस्ट्रेलिया जाए वाला क्रिकेट टीम के एलान हो गइल. बीसबीसा में युवराज सिंह आ आशीष नेहरा के लीहल गइल बा बाकिर एकदिना में युवराज के नइखे राखल गइल. एकदिना में मोहम्‍मद शमी आ रवींद्र जडेजा के ले लीहल बा. शमी के बीसबीसो टीम मे राखल गइल बा. बीसबीसा में हरभजन सिंह


बाहुबली 2: दि कन्क्लूजन - विकिपीडिया\nबाहुबली 2: दि कन्क्लूजन\nएस एस राजमौलि\nके वी विजयेंद्र प्रताप\nऍम ऍम किरवानी\nग्लोबल यूनाइटेड मीडिया\n28 अप्रैल 2017 (2017-04-28)\nबाहुबली 2: दि कन्क्लूजन साल 2017 में रिलीज होखे वाली काल्पनिक इतिहासी ड्रामा के रूप में बनल एक ठो भारतीय फिलिम बा जे पहिली फिलिम बाहुबली: दि बिगेनिंग के अगिला पार्ट हवे। फिलिम के डाइरेक्टर एस॰ एस॰ राजमौलि बाने आ फिलिम में मुख्य कलाकार के भूमिका में प्रभास, राणा दग्गुबती, तमन्ना आ अनुष्का शेट्टी बा लोग।\nसुरुआत में दुनों पार्ट के एकट्ठा बजट ₹2.5 billion (US$35 मिलियन), रहल हालाँकि, बाद में दूसरा पार्ट के बजट बढ़ावे के परल। बाहुबली2अपना रिलीज से पहिलहीं ₹5 billion (US$70 मिलियन) के कमाई क चुकल रहल।\nफिलिम के 28 अप्रैल 2017 के पूरा दुनिया भर में एक्के साथ रिलीज कइल गइल। बाहुबली2पहिली तेलुगु फिलिम रहल जेकरा के 4K हाई डेफिनिशन फॉर्मेट में रिलीज कइल गइल। एक ठो अनुमान के मोताबिक एह फ़ॉरमेट में फिलिम के देखावे बदे लगभग 200 सिनेमा हाल सभ के परदा के 4K प्रोजेक्टर वाला बानवे के परल।\nबाहुबली2पहिली अइसन भारतीय फिलिम बन गइल जे सगरी भाषा सभ में खाली तीने दिन के समय में ₹500 करोड़ (₹5 बिलियन) कमाई क लिहलस। बाहुबली2पाँच दिन में, भारत के अबतक ले के सभसे ढेर कमाई करे वाली फिलिम भी बन गइल जब ई कुल ₹565 करोड़ (₹5.65 बिलियन) के कमाई कइलस।\nबाहुबली: दि बिगेनिंग\n↑ 2.0 2.1 "It's official! Baahubali2to hit the screens on अप्रैल 28, 2017". हिंदुस्तान टाइम्स.5अगस्त 2016. पहुँचतिथी 16 अगस्त 2016.\n↑ 3.0 3.1 "'Baahubali 2' overseas distribution rights: 'The Conclusion' makers quote Rs 50 crore". IB Times. 23 मार्च 2016.\n↑ Bahubali2Becomes Highest Grosser Of All Time In Five Days\n↑ Why Business Of Dubbed Tamil Telugu Not Included\n↑ Top GROSS Numbers - Hindi And All Languages\n"https://bh.wikipedia.org/w/index.php?title=बाहुबली_2:_दि_कन्क्लूजन&oldid=473659" से लिहल गइल


हंसते हंसते जमाने से जायेगे हम – टटका खबर\nJun 29, 2018 आनन्दजी, कल्याणजी, फिल्मफेयर पुरस्कार\n(जनमदिन 30 जून का मौका पर)\nमुंबई 29 जून(वार्ता)\nजिंदगी के अनजाना सफर से बेहद प्यार करे वाला आ हिन्दी सिनेमा के मशहूर संगीतकार कल्याण जी के जीवन से प्यार उनका संगीत से सजल एह गीत में बखूबी समाइल बा.\nगुजरात में कच्छ के कुंडरोडी मे 30 जून 1928 के जनमल कल्याणजी वीर जी शाह बचपने से संगीतकार बने के सपना देखत रहलें. अलग बाति बा कि ऊ कवनो उस्ताद से संगीत के शिक्षा ना लिहले रहलें. अपना एही सपना पूरावे ऊ मुंबई आ गइलन आ संगीतकार हेमंत कुमार के सहायक बन के काम करे लगलन.\nबतौर संगीतकार उनुका पहिला मौका मिलल जब साल 1958 में रिलीज फिलिम – सम्राट चंद्रगुप्त – में कल्याण जी के संगीतकार बनावल गइल. साल 1960 मे ऊ अपना छोटका भाई आनंदो जी के मुंबई बोला लिहलें आ शुरुआत हो गइल कल्याणजी-आनन्दजी के मशहूर संगीतकार जोड़ी के.\nसाल 1960 में रिलीज भइल फिलिम – छलिया – के कामयाबी से बतौर संगीतकार कुछ हद ले ऊ आपन पहचान बनावे में सफल हो गइलें. ओह फिलिम के गीत – डम डम डिगा डिगा, छलिया मेरा नाम – आजुओ ले सुननिहारन का जुबान पर चढ़ल बा.\nसाल 1965 में रिलीज फिलिम – हिमालय की गोद में – के सफलता कल्याणजी-आनंदजी के शोहरत के बुंलदियो पर पहुंचा दिहलसि. फेर मनोज कुमार कै फिलिम – उपकार – में उनुका संगीत से सजल – कसमे वादे प्यार वफा – जइसन दिल छू लेबे वाला गीत लोग आजुओ गुनगुनावेला. मनोजे कुमार के एगो अउर फिलिम – पूरब और पश्चिम – में कल्याणजी – दुल्हन चली वो पहन चली तीन रंग की चोली – अउर – कोई जब तुम्हारा हृदय तोड़ दे – जइसन सदाबहार संगीत देके अलगे समां बांध दिहलें.\nसाल 1970 मे विजय आनंद निर्देशित फिलिम – जानी मेरा नाम – में – नफरत करने वालो के सीने मे प्यार भर दूँ, पल भर के लिये कोई मुझे प्यार कर ले – जइसन रूमानी संगीत देके कल्याणजी-आंनदजी सुननिहारन के दिल जीत लिहलें.\nमनमोहन देसाई के निर्देशन मे बनल फिलिम – सच्चा झूठा – के लिये कल्याणजी-आनंदजी बेमिसाल संगीत दिहलें. मेरी प्यारी बहनियां बनेगी दुल्हनियां के आजुओ बिआह का मौका पर सुनल जा सकेला.\nसाल 1968 मे रिलीज फिलिम – सरस्वती चंद्र – खातिर कल्याणजी-आनंदजी के सर्वश्रेष्ठ संगीतकार के नेशनल अवार्ड का साथही फिल्मफेयर पुरस्कारो मिलल, साल 1974 मे रिलीज – कोरा कागज – फिलिमो कल्याणजी-आनंदजी के सर्वश्रेष्ठ संगीतकार के फिल्मफेयर पुरस्कार दिअवलसि.\nअपना सिने कैरियर मे लगभग 250 फिलिमन के अपना संगीत से सजवले रहलें कल्याणजी. साल 1992 मे संगीत के क्षेत्र मे बहुमूल्य योगदान ला उनुका के पद्मश्री से सम्मानित कइल गइल रहुवे,\nलगभग चालीस बरीस ला अपना जादुई संगीत से सुननिहारन के भावविभोर करे वाला कल्याण जी 24 अगस्त 2000 के एह दुनिया के अलविदा कह गइलें.


बतकुच्चन – ५० – Anjoria\nMar 7, 2012 बतकुच्चन\nपिछला बेर बत्ती जरावे भा चालू करे भा रोशन करे के बाति निकलल रहुवे. आखिर ले कवनो राह ना लउकल कि बत्ती के का कइल जाव. एक हफ्ता ले सोचलो पर कवनो दोसर राह ना भेंटाइल. ले दे के इहे बुझात बा कि बत्ती अबही कुछेक साल ले जरबे करी काहे कि कवनो दोसर विकल्प बुझात नइखे. लाख विकास के बहार का बादो बहुते गाँव जवार आजुवो वइसन बा जहाँ बत्ती बारले जाला. काहें कि ओहिजा अबही ले बिजली नइखे चहुँपल. हालांकि कुछ लोग के सलाह रहल कि बत्ती रोशन कइल कहल जाव त काम चल सकेला. बाकिर एह से काम नइखे चले के. काहे कि कवनो जरूरी नइखे कि बत्ती अन्हार भइला का बादे जरावल जाव. आ फेर अगर रोशन कइयो दीं त बुतावे का बेर त अन्हार कर द कहे के पड़ी. फेर तबहियो कवनो जरुरी नइखे कि बत्ती बुतला का बाद अन्हार होइये जाव! त ई मामिला त लटकि गइल. फेर कबो देखल जाई भा सीधे महटिया दिहल जाई. कहले जाला कि भाषा तबहिये ले जियेले जबले ओकरा के व्याकरण में चउर ना दिहल जाव. भाषा के शुरुआत हमेशा जनता करेले बाकिर विद्वान लोग ओहमें आपन फच्चर तबले फँसावत जाले जबले ऊ संस्कृत ग्रीक लैटिन ना बनि जाव ! जियतार भाषा के अंगरेजी लेखा होखे के चाहीं कि जवने मिले तवने के पचा जाव. एह बीचे मौसम होरी के आ खेत बधार में बूंट के होरहा खाये के आ गइल बा. एही होरी आ होरहा से मिलत जुलत शब्द हवे होरिल. त काहे ना एह हफ्ता होरी होरहा आ होरिल के बाति कर लिहल जाव. होरी के बाति निकलल त शुरू कइल चाहब कि “सदा आनन्द रहे रउरा द्वारे मोहन खेले होरी हो, एक ओर खेलें कुँवर कन्हाई, एक ओर राधा गोरी हो.” होरी गावे वाला आ होरी खेले वाला होरिहारन का टोल में बहुते लोग के होरिलवो शामिल रहेले. होरी गावे वाला आ खेलेवाला के त होरिहार कहल जाला आ नन्हका दुलरउआ बबुअवा के होरिल. सभे अपना होरिलवा के कुशल मंगल चाहेला. बाकिर संजोग देखीं कि पौधा के होरिल के, माने कि काँच फसल के चाहे ऊ मटर होखो, बूंट भा चना होखो, इहाँ ले कि गेंहूओ के नयका बाल के जब जरत आग में पकावल के होरहा बना के सभे बहुते चाव से खाला. अब शहर में रहे वालन के त ई होरहा भेंटाये से रहल. हालांकि कबो कबो बाजार में होरहा बिकात लउक जाला बाकिर ओह होरहा में ऊ सवाद ना मिले जवन खेत में जरा के पकावल टटका होरहा से मिलेला. मकई के पकावल बाल के होरहा ना कहल जाव ऊ त बस भुट्टा होला. मटर भा बूंटे के होरहा में सबले बेसी सवाद होला. बाकिर पाकल फसल के होरहा ना पकावल जा सके. अबही हाल का चुनावो में कुछ होरिल आपन आपन ताकत अजमवले बाड़न. अब ओह लोग के जनता होरहा बना दिहलसि कि ऊ लोग होरिहार बन के होरी गाई अब ई देखे के समय आ गइल बा. केकरा पर होरी के रंग पड़ी आ केकरा पर मोरी के काँदो. अब एह होरी आ मोरी का फेर में सब करीं बाकिर सीनाजोरी मत करीं. फगुआ के आनन्द लीं. जे खेलल चाहे ओकरा से खेलीं जा ना खेलल चाहे ओकरा के छोड़ीं.


“धड़केला तोहरे नावे करेजवा” के पहिला लुक | CinemaBhojpuri.in\n“धड़केला तोहरे नावे करेजवा” के पहिला लुक\nSeptember 8, 2012 - इण्डस्ट्री न्यूज, फिल्मकार\n- Tagged: दिनेश यादव\t- no comments\t“धड़केला तोहरे नावे करेजवा” के पहिला लुक जारी हो गइल. बिहार के मशहुर वितरक डा॰ सुनील एह फिल्म के बिहार में रिलीज करीहें.\nआदि शक्ति इण्टरटेनमेंट के फिल्म ‘धड़केला तोहरे नावे करेजवा’ के सेट पर गुजरात में अबकी बेर एह फिल्म से जुड़ल सितारा आपन होली मनइहें. फिल्म के नायक विजय वर्मा, नायिका रानी चटर्जी, नम्बर वन खलनायक संजय पांडे, अयाज खान अउड़ डांसिंग क्वीन सीमा सिंह के ई होली गुजरात के राजपिपला में मनावल जाई आ फिलिम का सेटे पर. एकरा खातिर निर्देशक दिनेश यादव खास इंतज़ाम करवले बाड़न. होली का दिने भाँग खाये के शौकीन संजय पांडे खातिर भांग के इंतज़ाम एह शर्त पर होखी कि ऊ बेसी भाँग ना लीहें. होली पर होरी के इंतजामो बा भोजपुरिया गीत संगीत का साथे.\n(शशिकांत सिंह के रपट से)(8 Mar 12)


Lalu Prasad Yadav Son former Deputy CM of Bihar Tejashwi Yadav marriage started resonating from now on - Bhojpuri: लालू के लाल तेजस्वी यादव के होखता बियाह, गूंजे लागल मंगलगीत! – News18 हिंदी\nडिप्टी सीएम तेजस्वी यादव (Tejashwi Yadav) के शादी के चर्चा होखे लागल. कबो लालू यादव (Lalu Prasad Yadav) के ई लाल कहले रहन कि उ परिवार के पसंद से विवाह करीहें, लेकिन सुनें में आवत बा कि दिल्ली में अपना पसंद के लइकी से तेजस्वी यादव (Tejashwi Yadav Wife) बियाह करिहें. एकरा पहिलही से उनका खातिर शहनाई और मंगल गीत गूंजे लागल बा.\nलगन के दिन बा। जेने देखे ओने बियाह के साज-बाज अउर मंगल गीत गूंज रहल बा। पुरुबे-पछिमवा से अइले सुन्नर दुलहा, सासू जुड़ावे लगली नैन हो…. तेजस्वी (Tejashwi Yadav) के छोटका काका सुखदेव राय के घर के भरिरिये लाउडस्पीकर पs गीत बाजत रहे। उनकर छोटकी काकी (चंपा राय) परसोएं फुलवरिया से पटना आइल बाड़ी। भतीजा के बियाह के खबर सुन के बिभोर बाड़ी। मन में धमधमी मचल बा। तेजस्वी के छोटका काका के अधरतिया नेवता मिलल रहे। काका-काकी नेवता पुरे खातिर बेटा-पतोह, बेटी दमाद के दिल्ली भेज देले। रामनिहोरा अउर बेनीमाधो आज भोरहीं फुलवरिया से पटना पहुंचले। दूनो जना लालू जी के पकिया समरथक रहन। सुखदेव राय से भेंट कइला के बाद ऊ लोग राबड़ी देवी के सरकारी आवास देने चल गइले।\nअसिया पूरन होय…\nरामनिहोरा अउर बेनीमाधो दस सरकुलर रोड़ पहुंचले। गिनले-चुनल लोग के दिल्ली जाए के मौका मिलल बा। राजद के बड़का-बड़का नेता के भी नेवता नइखे मिलल। अधिका लोग राबड़ी आवास के चक्कर मार के ही संतोख कर रहल बाड़े। रामनिहोरा कहले, तेजस्वी के शादी से हमनी के बहुत खुशी बा लेकिन एकरा में अतना ससपेंस काहे बा, समझ में नइखे आवत ? पहिले पता चलल कि तेजस्वी के आज दिल्ली में छेंका बा। फेन बात सामने आइल कि आजे उनकर बियाहो बा। खैर ! तेजस्वी के माथे मउर सज जाई तs लालू जी के भी सरधा पूरा हो जाई। छोटका बेटा अइसहूं दुलरुआ होखे ला। तेजस्वी के बियाह के उहो बहुत दिन से असरा लगवले रहन। भले हड़बड़ी में बियाह होता बा लेकिन खुशी के कवनो ठेकाना नइखे। बेनीमाधो कहले, राबड़ी देवी आज से चार साल पहिले कहले रही कि उनका कइसन पतोह चाहीं।\n“घर चलावे वाला पतोह चाहीं”\nरामनिहोरा के सवाल पs बेनीमाधव कहले, 2017 में महागठबंधन के सरकार रहे। तेजस्वी यादव डिप्टी सीअम अउर तेजपरताप हेल्थ मिनिस्टर रहन। 11 जून के लालू जी के जनमदिन मनावल जात रहे। जलसा के बाद मीडिया के लोग राबड़ी देवी से बात करे लगले। बिहार के डिप्टी सीएम अउर हेल्थ मिनिस्टर कुंआर रहन। बात घूम फिर के तेजपरताप अउर तेजस्वी के बियाह पs आ गइल। राबड़ी देवी से पूछल गइल कि कइसन बहू चाहीं ? तs जबाब देली, हमरा घर चलावे वाली पतोह चाहीं जे बड़ बुजुर्ग के मान-आदर करे। जइसन हम बानी ओइसने पतोह चाहीं। हलांकि ओह घरी एक बात पs बिबाद भी होगइल रहे। कहल जाला कि मीडिया से सवाल-जबाब में राबड़ी देवी कहले रही कि उनका सिनेमा हौल भा मौल जाए वला पतोह ना चाहीं। लेकिन बाद में ऊ कह देली की मीडिया उनकर बेयान के तोड़मरोड़ के पेश कइले रहे। ऊ कवनो लइकी के सिनेमा हौल चाहे मौल जाए के बेलकुल खिलाफ नइखी। कोई भी लइकी मर्जी से कहीं भी घूम सकेले। बेनी माधव तनी दम धर के कहले, चार साल चिरईं जइसन उड़ गइल। आज राबड़ी देवी से सरधा पूरा हो रहल बा।\nतेजस्वी कहले रहन, माता-पिता के पसंद से होई बियाह\nरामनिहारो कई बेर चुनाव परचार करे खातिर राघोपुर भी गइल रहन। तेजस्वी के चुनाव में ऊ बढ़-चढ़ के आगा रहत रहन। रामनिहोरा कहले, 2016 के बात हs। तेजस्वी ओह घरी डिप्टी सीएम रहन औऱ उमिर रहे 26 साल। उनकर सरकारी होवाटसेप नम्बर पs हजारों लइकी शादी करे खातिर आपन बायोडाटा भेजत रही सs। कहला जाला कि करीब 35 हजार लइकिन से शादी के प्रस्ताव मिलल रहे। जब उनका से शादी के बारे में बिचार पूछल गइल तs ऊ कहले रहन, अभी तs हमार उमिर 26 साल ही बा। शादी खातिर बहुत बच्चा बानी। राहुल गांधी जी शादी नइखन कइले। कतना बड़-बड़ एक्टर लोग शादी नइखे कइले। अभी हमार सादी के कवनो बिचार नइखे। हमार शादी जब भी होई माता-पिता के पसंद अउर रजामंदी से होई। पांच साल आज तेजस्वी के शादी हो रहल बा। बेनीमाधो के बात सुन के रामनिहोरा कहले, सूने में आवत बा कि तेजस्वी अपना पसंद से बियाह कर रहल बाड़े। केहू कह रहल बा कि होखे वला दुल्हिन से ऊ पहिले से परिचित बाड़े। पता ना सांच बात का बा। एह मामला में परिवार के लोग भी साइलेंट बाड़े, एह से बात अभी किलियर नइखे भइल।\nदिल्ली में बियाह, बिहार में चरचा\nबनीमाधो कहले, खैर ! बात जवन भी होखे, ई मौका बहुत खुशी के बा। लालू जी के परिवार में बियाह बहुत धूमधाम से होत आइल बा। पटना में जब उनका ईहां परोजन होत रहे तब तरह तरह के बेअंजन बनत रहे। दिल्ली में भी तेजस्वी के बियाह के शानदार तइयारी बा। मोबाइल पs समाचार में शादी के तइयारी के झलक देखनी हं। मीसा भारती के फारमहाउस में बहुत टाइट सिकुरिटी में शादी हो रहल बा। आजकल भीआइपी शादी सिकुरिटी में करे के चलन हो गइल बा। अइसन शादी में मीडिया के नो इंट्री रहेला। तेजस्वी के बियाह में भी मीडिया के जाए पs रोक बा। ई शादी तs हो रहल बा दिल्ली में लेकिन पूरे बिहार में एकर चरचा हो रहल बा। लालू जी के राजनीति होखे चाहे काज-परोजन, ऊ चर्चा के बिषय बनिये जाला। बेनी माधव के बात सुन के रामनिहोरा कहले, चलs अब टीबी पs समाचारे देख के संतोख कइल जाव।\n(अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nTags: Bhojpuri, Bhojpuri News, Lalu Prasad Yadav, Tejashwi Yadav